Portu eta Sarasola torturatzea egotzita, lau guardia zibil epaitzeko eskatu du fiskalak

Sarjentu batentzat eta kabo batentzat hiruna urteko kartzelaldia eskatu du, eta beste guardia zibil batentzat eta kabo batentzat, bina urtekoa. Fiskalak dio ETAk Capbretonen bi guardia zibil hil izanak "asaldura" eragin ziela akusatuei, eta horregatik torturatu zituztela atxilotuak.


Nafarroako III. Trikiti Jaialdia, gaur gauean, 'Oholtzan'

Altsasun orain gutxi ospatutako saioa eskainiko da larunbat honetan Ilaski Serranok aurkezten duen saioan.

Nafarroako III. Trikiti Jaialdia eskainiko du gaur Ilaski Serranok aurkezten duen 'Oholtzan' saioak, 22:00etan hasita. Altsasun orain gutxi ospatutako trikiti saioan honako hauek hartu zuten parte: Alkorta anai-arrebak eta Enaitz Alberdi; Narbarte anai-arrebak; Laja aita-semeak eta Haritz Garmendia; Etxabe anaiak; Lasa ahizpak; Elustondo anai-arrebak, eta Etxaniz anaiak.

Ez galdu 'Oholtzan', 22:00etatik aurrera, ETB1en.


Etxeko langileen testigantzak, argitara

Beste hitzordu bat jarri dute gaurko Amher, Iturola, Berdintasun Kontseiluak eta Bilgune Feministak, Etxeko Langileen Nazioarteko Egunaren harira antolatutako ekitaldien barruan: dokumentala eta testigantzak izango dira, 19:00etan hasita, Biterin.

Aurrena, etxeko langileen inguruko dokumentala jarriko da: Chica seria y responsable. Film labur bat da, eta publikoaren saria irabazi berri du Madrilgo Giza Eskubideen Zinema Jaialadian. Ondoren, 19:30etan, Hernaniko hainbat etxeko langilek testigantzak eman, eta proposamenak egingo dituzte.


Eusko Jaurlaritza: 'Ekintza poliziala funtsezkoa da, baina ez nahikoa'

Iñigo Urkulluren jarduneko Exekutibak hori adierazi du Mikel Irastorza ETAren ustezko buruzagiaren atxiloketaren (Azkainen, Lapurdi) ostean.

Eusko Jaurlaritzaren aburuz, "ekintza poliziala beharrezkoa" izan da eta da ETAren aurka, baina ez da nahikoa izan talde armatua "erabat desegiteko". Aldi berean, bere kabuz bertan behera geratzea eskatu dio ETAri.

Iñigo Urkulluren jarduneko Exekutiboak hori adierazi du, gaur goizean Mikel Irastorza ETAren ustezko buruzagia Azkainen (Lapurdi) atxilotu ondoren. Frantziako Poliziak eta Guardia Zibilak elkarlanean egindako operazioa izan da.

Ohar batean Eusko Jaurlaritzak adierazi duenez, ETAk "jakin behar du eta badaki Poliziaren ekintza geldiezina dela Europako zuzenbide-estatu batean". Orobat, ez du ulertzen talde armatua zergatik ari den arrazoirik gabe bere amaiera luzatzen. Horrenbestez, "ETAk euskal gizarteak espero dituen aldebakarreko urratsak eman beharko lituzkeela" esan du, "armagabetu eta erabat desegin dadin".

Era berean, gaineratu du ekintza polizialak ez direla nahikoak ETA behin-betiko amaitzeko eta "oso gomendagarria izango litzateke talde armatua bere kabuz desegitea", politika eta bizikidetza normalizatzeko.

"Indarkeria behin-betiko uztea erabaki duen erakundea izanik, bere kabuz desegitea da ekintza armatuak eta horien ondorioak ekiditeko modu eraginkorrena", nabarmendu du agirian.

Bestalde, Espainiako Gobernu berriak "arrazoiketa hori uler dezan espero du Eusko Jaurlaritzak"; horrez gain, "zentzua eta gutxieneko adimen politikoa eskatu ditu behin-betiko amaiera erdiesteko".

"Bukaera ordenarik gabe eta lauso eginez gero, ETAk ordezkatu duenak ez du amaiera-datarik izango: ez litzateke edonork eskura duen sigla bertan behera utziko, ez luke iraganari buruzko hausnarketa kritiko batean parte hartuko eta egoera zailagoa litzateke, baita ere, presoentzat eta iheslarientzat", gaineratu du Jaurlaritzak.

Azkenik, Urkulluren gobernuak gogoratu du 2014 abenduaren 21ean ETA baldintzarik gabe armagatzeko egindako proposamenak indarrean jarraitzen duela.


Kilometroak jairako autobus sarrerak Iratxon salgai

Urriaren 5ean Orion egingo den Kilometroak 2014 jairako autobusa antolatu du Pil-pileanek. Goizeko 9:30ean abiatuko dira Estazio kaletik eta 19:30ean zehaztu dute bueltarako autobusa. Autobuserako sarrerak Iratxon daude salgai, Pil-pileaneko bazkideena 10 euro eta gainontzekoena 12 eurotan. Erria txikota! aukeratu dute aurten lelo moduan eta hemen grabatu duten bideoklipa.


Koroideremia gaitzari aurre egiten laguntzeko jaia

Egun osoko egitaraua prestatu dute ekainaren 23rako, Zelai Alai Hipika Eskolan.

Koroideremia gaixotasun arraroari aurrea hartzeko ikerketan laguntzeko, egun osoko jaia egingo dute domekan, Zelai Alai Hipika eskolan. Mungiako Amaia Elguezabalek eta Francisco Javier Oleak lau seme- alaba dituzte gaitzak jota, eta eurek sustatutako Koroideremiak Eragindakoen Elkartearentzat batuko dute dirua.

Ginkana, zaldiekin ikuskizunak, bazkaria, puzgarriak, musika eta afaria izango dira; taberna ere bai. Gainera, jostailuak, arropa eta liburuak ere eroan daitezke bertan saltzeko. San Juan sua isiotu eta ikuskizuna ere antolatu dute.

250.000 biztanleko bat

Koroideremia gaixotasun hereditario eta arraroa (intzidentzia baxukoa) da. X kromosomari lotuta dago, eta kasu bat egoten da 250.000 biztanleko. Koroidearen eta erretinaren degenerazioaren ondorioz, apurka-apurka ikusmena galtzea eragiten du. Oro har, haurtzaroan eta bizitzako 2. hamarkadan agertzen dira lehenengo sintomak.

Koroideremiak Eragindakoen Elkarteak gaixo horiek batzea eta egin diren aurrerapenen berri ematea du helburu. Urtean ikerketarako behar diren 200.000 euroak batzea da euren erronka, eta hainbat egitasmo abiatu dituzte. Apirilean Ibarra sagardotegian (Zornotza) egindako elkartasun afarian 40.000 euro batu zituzten.


Gazteen artean indarkeria matxista saihesteko programa, abian

Ikus-entzunezko lehiaketa bat da. Parte-hartzaileak jarrera eta eraso sexisten aurka agertu behar dira euren lanetan.

Emakunderen 'Beldur Barik' programaren beste edizio bat hasi da gaur, gazteen artean berdintasun eta errespetu jarrerak sustatzeko eta, horrela, indarkeria matxista saihesteko.

Ekimenaren ardatza 12 eta 26 urte bitarteko gazteentzako ikus-entzunezko lehiaketa bat dela gogorarazi du Emakundek. Ikus-entzunezko lan artistikoetan, emakumeen aurkako jarrera sexistak eta indarkeria gaitzesten dituzten argumentuak sarituko dira.

Lanak aurkezteko epea gaur hasi eta azaroaren 13an amaituko da. Banaka edo taldeka (ikastetxe, ikasgela edo elkarte bezala) parte har daiteke.

Aurreko edizioan, 363 lan aurkeztu zituzten 2.348 gaztek. Aurtengo sarituak abenduaren 2an jakitera emango dituzte, ‘Beldur Barik’ topaketan. Bilera jai giroan egingo dute Eibarren, eta eztabaidak, hezkuntza tailerrak eta jolas-jarduerak antolatuko dituzte.

Programak hiru foru aldundien eta Eudelen babesa du, eta baita Eusko Jaurlaritzako hainbat sailen, EHUren eta EiTBren lankidetza ere.


11 ispilu: Yellow ( Coldplay) #Bertsioak

Coldplay ingeles taldearen Parachutes estreinako diskoan agertu zen gaur hizpide dugun Yellow kantua, 2000. urtean. Ordutik eta 2015 bitartean, zazpi bilduma argitaratu dituzte Londreseko musikariek. Gaurko Yellow doinuaren bertsioak egin dituzten Tanya Chua, Brooke White, Kacey Musgraves, Petra Haden & Bill Frisell eta Alex Cartañá ekarri ditugu ispiluen gelara.

https://bilbohiria.com/docs2/2018/11ispilu/11Ispilu-082-Yellow.mp3

Deskargatu hemen.


Baserriko lana, kalean artelana

Ehundik gora abelburu, erakusketa, barazki eta jaki azoka, eta nekazaritzari gorazarrea izan ditu Lazkaoko VII. Basherri Egunak.Urtean behin bederen, eta Astotxo Eguneko asto erakusketaren osagarri, nekazaritzak hartzen du Lazkaoko bihotza. Igandean, VII. Basherri Egunean, herriko hainbat baserritako lanaren erakusleiho bihurtu zen plaza. Eguraldi eguzkitsuak animatuta, jende asko inguratu zen, eguerdirako.Giroa ere halakoxea zen. Estalpean barazki, gazta, txerriki eta esneki azoka egin dute. Etxeko biltegia betetzeko lehen mailako lehengaiak. Frontoian, Enparandegikoek artazorroz eginiko alfonbrak eta tapizak jarri zituzten, agindutako hitza betez. Bertan aritu ziren arto-orri lehorrez txirikordak egiten, gainera.Aldamenean, Basatxerri markako hirugiharre frijitua eta txorizo egosia, sabela berdintzeko. Eta Zeraingo sagardoa, txotxetik. Ikastolako batxilerreko ikasleak gogotik saiatu ziren pintxoak saltzen, datorren urteko Italiarako kultur bidaiaren gastuak arintzeko.Plazan, abereak Udaletxeko arkupean oiloak eta untxiak jarri zituzten, 6 kaiola. Plazan 10 esparrutan eta arboladian sokara lotuta, abereak, hegaztiak eta ganadua: txerriak, ahuntzak, poniak, ardiak, ahateak, zaldi-behorrak, astoak, pottokak eta txahalak. Denera, 109 buru. Intzartzu, Otromintxiki, Larraitz Etxe, Iztuetagarakoa, Atxubieta (Atxutxe), Imazberri, Iztuetazpikoa eta Izarrerdi baserrietatik eraman zuten ganadua, baita Giasel elkarteak, Garikoitz Barandiaranek eta Unai Urretabizkaiak ere.Joxpi Intxausti omenduaBasherri Egunaren antolakuntzak, iaz hasitako omenaldi ekitaldiari jarraipena eman dio, aurten. Joxpi Intxausti omendu dute, Giasel elkartea sortu, eta euskal arrazako astoa mantentzen eta herriko ekitaldietan parte hartzen egin duen lanagatik. Zintzarri bat oparitu zioten Imanol Aran eta Aitor Altuna zinegotziek, larruzko uhal eta guzti.Ustekabean inguratu zuten lagunek Intxausti astoen esparrura, ezer ez baitzekien. Esatariak omenduko zutela esan zionean, sorpresaz hartu zuen omenaldia: «Poza eman dit, ez nuen espero. Lazkao herri tranposo samarra beti izan da eta…», zioen gero, ohiko umorez.Zaldibiako Aranguren baserrian jaio zen Joxpi Intxausti, 1946an. Ama Gaintzaratz (Gantxaix) baserriko zuen, aita Lazkaoko Iztuetakoa. 6 urterekin etorri ziren Lazkaora, bizi izatera. Kotxe mekaniko lan egin zuen, harik eta 2003an aurre-erretiratu arte. Orduan jarri zituen astoak, «Reala ikustera joan ordez».


`Cuesta de la muerte´ ixteak sortu duen kaosa salatu dute EAJk eta H1ek

EAJ eta Hamaikabat alderdiek Cuesta de la muerte itxi izanak sortu duen kaosa salatu dute Kronikara bidalitako prentsa oharrean, eta Alkateari eskatu diote neurriak hartzeko, arazoa konpontzeko.

«Ez da Hirigintza Batzordea deitu arazoa konpontzeko»

Oharrean diote, 2013an Bilduk erabaki zuela Udaltzain Zuzendari figura sortzea, eta inguruko herriko udaltzain bat ekarri zutela horretarako. Baita ere diote, maiatzaren 6an Hirigintza Batzordea deitzera konprometitu zela Gobernu Taldea, Cuesta de la muerteren itxierak sortutako arazoa eta Udaltzainen Zuzendariak eta beraiek proposatutakoa aztertzeko: «konprometitu ziren apirilaren 29ko Hirigintza Batzordean lehendabizi eta apirilaren 30eko Plenoan ondoren». Bi alderdiek diote maiatzaren 6a pasa dela, eta deialdirik ez dela egin: «ez dakigu Bilduk paso egin duen edo soluziorik emateko gai ez diren. Eta hala bada, zertarako daukagu Udaltzain Zuzendari berria?»

EAJ-H1ek zenbait prosposamen

Oharrean diote, apirilaren 29ko batzordean EAJk eta H1ek proposamenak egin zituztela arazoa konpontzeko asmoz: «Eduardo Chillida pasealekua norabidez aldatzea proposatu genuen Elkano-Latsunbeko trafikoa gutxitzeko... Joan den astelehenean proposamenak kontrastatzea zen gure asmoa».

«Ikerketa bat egin behar zen bidea itxi aurretik»

Bukatzeko diote, hain inportantea den bidea itxi aurretik ikerketa bat egin behar zela: «izango zituen ondorioak aztertu behar ziren eta proposamen bat aurkeztu. Beste behin agerian geratu da Bilduren lan egiteko modua».


Lidergoari eusten saiatuko da Kanpanzar ART bihar etxean, Bera-Beraren aurka

Arrasatearrak izugarrizko denboraldia ari dira egiten; orain arte norgehiagoka bakarra galdu dute. Azken partidua ere irabazi egin zuten Elorrioren aurka 7-14. Asteburu honetan, bihar jokatuko dute 16:00etan Mojategin.

Bihar, 16:00etan jokatuko du Kanpanzar ART-k Bera-Beraren aurka Mojategin. Xabier Gardoki jokalariak dio ez dela lehia erraza izango: "Bera-Beraren hirugarren taldea da –Ohorezko mailan eta Ohorezko B mailan ere taldeak ditu–. Hala, jende oso gaztea dago; taktika oso onekoa, ordea. Oso azkarrak dira eta baloia mugitzen abilak. Izan ere, Ohorezko mailan dabilen jendearekin entrenatzen dute. Beraz, ez da partidu erraza izango, baina etxean jokatuta, espero dut ez izatea irabazteko arazorik".

Helburua: mailaz igotzea

Arrasateko mutilak denboraldi bikaina egiten ari dira. Jokatutako hamalau partiduetatik hamahiru irabazi dituzte –azkena Elorrioren aurka 7-14–. "Garaipenak lortzeko borrokatu egin behar da. Hemen ez da ezer oparitzen", dio Gardokik.

Bolada ona ikusita, helburua denboraldia lehen postuan amaitzea da: "Helburu handiak ditugu. Datorren urtera begira, mailaz igoz gero, itxura ona eman nahiko genuke eta garaipen batzuk lortu. Horretarako gogor jarraitu beharko genuke". Gaineratu du horrelako bolada onek taldearen animoan izugarrizko eragina dutela eta horrek taldea indartzen duela: "Gauzak ondo doazenean, jendea oso pozik izaten da, eta horrek eragina izaten du jokoan. Entrenamenduetara ere gogo gehiagorekin etortzen da jendea. Bestalde, gure arteko harremana ere izugarri ona da".

Denak irabazi behar

Duela bi jardunaldi ekin zioten bigarren itzuliari, eta Gardokik bi partidu gogor aurreikusten ditu. Bata, Arratiko ZK-ren aurkakoa: "Oso jende gogorra dute eta zelai naturala. Urtsu eta pisutsu baldin badago... guri kosta egingo zaigu gure jokoa egitea. Izan ere, zelai artifizialean ohituta gaude". Bestetik, latza izango da baita euren aurkari zuzenaren aurkakoa –Uribealdea–. "Sailkapeneko lehen postua egongo da jokoan lehia horretan eta oso gogor jokatu beharko dugu. Ezingo dugu barkatu", dio Gardokik. Izan ere, Uribealdea ere denboraldi paregabea egiten ari da. Ligako lehenengo partidua galdu zuen, baina gainerakoak irabazi. Arrasatearrak sailkapeneko lehen postuan doaz lortutako bonus puntuengatik –abantaila txikia dute–. Horrenebestez, zera dio jokalariak: "Lidergoari eutsi nahi baldin badiogu, helburua itzuli honetako lehia denak iraztea izan behar da. Eta Uribealdearen aurka etxean jokatu behar dugunean, ahalik eta jende gehien ekarri behar dugu Mojategira, harmailak bete egin behar ditugu".


Beheko Plazaren mantentze gimnasiarako izen-ematea zabaltzear da

Jubilatuen eta pentsiodunen Beheko Plaza elkarteak antolatzen duen mantentze gimnasiako 2017/2018 kurtsoan izena emateko elkarteak Hogarren duen bulegotik pasa beharko da, astelehenetik ostiralera, 11:00etatik 12:00etara.

Telefonoz ere eman daitezke izenak, 943862741 telefonora deituta, edo posta elektronikoko beheko_plaza@euskalnet.net mezu bat bidalita.


Argazki galeria: itsasaldia Zarautzen


Aldundia: Ezkuztan aurkitutako hagak aurtengo material esanguratsuena dira Gipuzkoan

Antxieta Zientzia Elkarteko kideak eta hainbat agintari, gaur, Ezkuztan aurkitutako hagekin. (Miriam Tamayo/Hitza)

Izan ere, Madeleine garaikoak dira Azpeitian aurkitutako hagak, duela 14.000 urtetik gorako antzinatasuna dutenak. Aurkitutako materiala “aurkikuntza handia” eta “nabarmena” dela diote: “Grabatu sakonekin apaindutako bi hagak osorik daude. Aparteko kalitatea duten bi pieza dira eta Iberiar Penintsula osoan dauden bakarrak dira”, azpimarratu dute.

Gaur goizean Donostian aurkeztu dituzte Azpeitiko Ezkuzta kobazuloan aurkitutako hezurrez egindako material sorta. Azpeitiko Antxieta arkeologia elkartearen eta Aranzadi zientzia elkartearen arteko elkarlanaren ondorioz aurkitu dira. 2012an eta 2014ean aurkitutako materiala da, Jabier Lazkano Antxieta elkarteko lehendakariaren eskutik. “Balio arkeologiko ikaragarria duen bilduma” berreskuratu dela esan du aldundiak.

Eneko Etxeberria Azpeitiko alkatea ere egon da gaur goizeko agerraldian, eta Antxietako kideei eskerrak eman dizkie egin duten aurkikuntzagatik: “Antxietako kideek doan egiten dute lana, amateurrak dira eta aurkikuntza hau beraiena da”. Ondare hau aurkitzea oso garrantzitsua dela dio Etxeberriak. Ezkuztan aurkitutako materiala “isilpean” gorde dute orain arte, Azpeitiko alkateak dioenez, kobazuloa babestu gabe dagoelako hartu zuten erabaki hori, bertara “edozein sartu daitekeelako”.

Aurkitutako hagak, Izturitzeko kultur tradizioarekin lotu dituzte; Nafarroa Behereko aztarnategiko pieza “bereizgarriak” direla diote. Aldundiak adierazi du Antxieta taldeak egindako prospekzioak “lan bikaina” eta zuzendaritza zientifiko “aproposak” lortu dituela: “Lan horrek altxor arkeologiko zoragarri hau berreskuratzea ekarri du. Nahiz eta hasiera batean kobazuloan ezer onik ez genuela topatuko pentsatu, garrantzia handikoa da Ezkuztan egindako aurkikuntza”.

Maria Jose Iriarte Ikerbasqueko Prehistoria Ikerkuntza Taldeko ikerlaria eta Aranzadi zientzia elkarteko kideak dioenez, ez dakite zertarako erabiltzen ziren haga hauek. Lauak eta konbexuak direla diote: atzeko aldetik lauak, grabaturik gabekoak eta orein adarrekin egindakoak.

“Isilpean” mantendutakoa

Antxietako ikertzaileak Ezkuztara heldu zirenean, zuloa desagertzeko arriskuan zegoela diote, baina hala ere gaineko sedimentuak egonkortu eta induskatu egin zituzten. 2004. urtean hasi zuten elkarlana Azpeitiko arkeologia elkarteak eta Aranzadi Zientzia elkarteak. Izan ere, Aldundiko Kultura zuzendaritzak erabaki zuen ikerketa hauek arkeologo batek zuzentzeko beharra zegoela. Horren ondorioz, Iriarte aukeratu zuten Antxieta taldeko arkeologia lanak zuzentzeko.

Aldundiak dionez, Ezkuztako aztarnategia gizakiak eragindako kalteen ondorioz eraldatu da, eta aldaketa horiek bertako sedimentuetan nabari dira: “Leize zuloaren gainean harrobi bat jarri eta bertan egindako leherkeen ondorioz, karsten egiturak pitzatu egin ziren eta horren ondorioz kobazuloan ura erraz sartzen zen. Beraz, bertako higadura azkarragoa izan da”.


Presoak hasi dira Euskal Herrira ekartzeko eskaerak aurkezten

Gaixotasun larriak dituzten presoak eta 70 urtetik gora dituztenak aska ditzatela galdegiten ari dira astelehenaz geroztikGainerakoek Zaballara edo etxetik gertura aldatzeko eskatuko dute, txandaka

Euskal Preso Politikoen Kolektiboa (EPPK) hasita dago Euskal Herriratzeko eskaerak formalki egiten. BERRIAk jakin duenez, astelehenean hasi zuen ekinaldia, eta ekainarekin batera amaituko du. Marixol Iparragirre eta Jon Olarra EPPKren mintzaideek otsailean egunkari honi eskainitako elkarrizketan azaldu zuten bezala, Arabako Zaballa espetxera eramateko eskatuko dute Espainiako presondegietan daudenek. Frantziakoetan dituztenek etxetik gertuen dauden espetxeetara eramateko eskatuko dute.

Eskaera pertsonalak dira herenegundik egiten ari direnak, preso bakoitzak banan-banan aurkeztutakoak. Baina EPPK-k orain arteko adierazpenetan nabarmendu duenez, kolektiboa da neurria; iazko udan egindako hausnarketaren ondorioz hartutako erabaki bateratua. Eskakizunak kide guztiek egitea da asmoa, baina ez dituzte guztiek aldi berean egingo. Premien araberako sailkapena egin dute, eta multzoka banatu dituzte proposamenak egiteko epeak.

Osasun arazoengatik egoerarik okerrenean dauden presoek abiatu dute ekinaldia. Egoera larrienei irtenbidea berehala ematea premiazkoa dela eta, gaixotasun larri eta sendaezinak dituztenak ari dira astelehenaz geroztik eskakizunak euren presondegietan aurkezten. Adinagatik kartzela eragin bereziki kaltegarria egiten ari zaiela eta, 70 urtetik gora dituztenak ere ari dira espetxeetan eskaera egiten.

Gainontzeko presoek egingo duten bezala, Euskal Herrira eramatea galdegiten ari dira lehen multzoko preso horiek. Baina ez hori bakarrik. Espetxea eta haien osasuna ez direla bateragarriak argudiatuta, berehala aska ditzatela ere eskatzen ari dira.

Gainontzeko presoei dagokienez, espetxean egindako denboraren araberako sailkapena egin du kolektiboak, kartzela urteek pertsonarengan eragin zuzena dutela ikusi duelako. Hartara, bizkar gainean espetxealdirik luzeenak dituztenek abiatuko dute bigarren txanda, apirilarekin: azken hogei urteak baino gehiago preso daramatzatenek.

EPPKren zuzendaritza osatzen duten hogei kideak ere sartuko dira bigarren multzo horretan. Kolektiboak konponbidearen aldeko urrats gisa hartu du legea baliatuta Euskal Herrian batzeko eskaerak egiteko erabakia; Euskal Herrian zabaldutako egoera politiko berrian sakontzeko pauso gisa. Konponbiderako bidean lagundu eta ekarpenak egiteko prestasuna adierazi du, eta hori egin ahal izateko proposatu du kolektiboko kideak Euskal Herriko espetxe berean biltzea: guztien artean hausnartu, eztabaidatu, eta egin beharreko urratsak adostu ahal izateko. Euskal Herrian biltzea, kaleratze biderako pausotzat hartzen dutela ere esana dute EPPK-ko kideek.

Prozesua bultzatuko lukeen bidea antolatu eta parte hartzea sustatu ahal izateko eskatuko dute Zaballako kartzelan biltzeko EPPKren zuzendaritzako kideek, apirilean. Kolektiboak bere «jarrera politikoa» finkatua duela gogoratu du, eta «horren haritik datorren ildoa» garatzeko garaia dela zehaztu. Hor kokatu du astelehenean abiatutako dinamika.

Lehen bi multzo horien ondoren, hamabost egunetik behin hartuko dute lekukoa gainontzeko txandek, bata bestearen atzetik, bakoitzak kartzelan daraman denboraren arabera antolatuta.

Pertsonala, politikoa, juridikoa

Eskakizunak idatziz aurkeztuko dituzte presoek, nork bere espetxean. BERRIAk jakin duenez, bakoitzak bere idazkia egingo duen arren, irizpide berberak izango dituzte guztiek oinarri. Hiru atal jasoko dituzte eskaera txostenek: Arlo pertsonala, politikoa eta juridikoa.

Espetxe politikak norberarengan zein familiarengan izan duen eraginaren berri emango du preso bakoitzak lehen atalean. Kartzelan zenbat urte daramatzan azalduko du bakoitzak, urte horietan zenbat eta zein espetxeetan izan duten, eta horiek bere etxetik zenbat kilometrotara dauden. Sakabanaketak presoarengan zein haren senide eta lagunengan izan duen eragina ere azalduko dute arlo pertsonalari dagokion atalean: familiari zenbateko gastu ekonomikoa ekarri dion, istripurik eragin dion eta hurkoekiko harremana zenbateraino mugatu duen, esaterako. Kartzeletako bizi-baldintzek presoaren osasunean zer-nolako eragina izan duten ere jasoko dute, besteak beste.

Arlo politikoari dagokion atalean, EPPK-k hartutako bidearen berri emango diete presoek espetxeetako arduradunei: Ezker abertzaleak adostutako estrategiarekin bat egiten duela azalduko dute, Euskal Herrian sortu den egoera berriaren aldeko jarrera agertuko dute, eta, aurrera begira ere, gatazkaren konponbidearekiko konpromisoa adieraziko dute: EPPK «etenik gabeko ariketa politikoan murgildurik» dagoela, eta urratsak egiten jarraitzeko asmoa duela.

Ikuspegi juridikoari ere helduko diote. Pertsona guztien eskubideen errepasoa egingo dute, eta ohartaraziko dute sakabanaketa politikak ez duela mundu osoan legezko esparrurik.

EPPKren ustez, kolektiboko preso guztiak Euskal Herrian biltzeak «zaurien, gaixotasunen eta heriotzen ondotik datorren sufrimendua amaitzea» ekarriko luke. «Deportazioa eta bakartzea» amaitzea gatazkaren konponbidean «urrats handi bat» egitea litzatekeela ere seguru dago. Gainera, guztien eskubideak errespetatzeak eta presoek «kaleko eztabaida guneetan» parte hartzeak prozesuaren garapenari «indarra» emango liokeela dio.

Hori dela eta, ekinaldia babestuta Espainiako zein Frantziako gobernuak espetxe politika aldatzera behartzen laguntzeko eskatu die EPPK-k euskal herritarrei, eragileei eta instituzioei. «Borondateak» bildu eta indar hori «aktibo» bilakatzera deitu ditu, «sufrimendua besterik sortzen ez duen espetxe politika amaitzeko».


Altsasuko gazteetako bi Euskal Herrira ekarriko dituzte

IRUÑEA. Jon Ander Cob eta Julen Goikoetxea Altsasuko (Nafarroa) gazteak Soto del Realgo espetxetik (Madril, espainia) Euskal Herriko espetxe batera ekarriko dituzte, BERRIAk jakin duenez. Altsasuko zortzi gazteri kartzela zigorra ezarri zieten aurtengo ekainaren 1ean, kaleko jantzitako bi guardia zibil eta haien bikotekideak jotzea leporatuta. 2016ko urriaren 15eko goizaldean liskarra izan zen gazteen eta guardia zibilen artean, taberna batean. Espainiako Auzitegi Nazionaleko lehen aretoko epaimahaiak 79 urteko kartzela ezarri zien guztira zortzi gazteei. Zortzietatik zazpi daude espetxean.

Espainiako Guardia Zibilak ekainaren 5ean atxilotu eta espetxeratu zituen Jon Ander Cob, Julen Goikoetxea, Iñaki Abad eta Aratz Urrizola. Oihan Arnanz, Adur Ramirez de Alda eta Jokin Unamuno, berriz, espetxean daude 2016ko azarotik. Ainara Urkijori bi urteko kartzela zigorra jarri zioten, eta ez dago espetxeratuta.


Berriz ere bi oriotarrak podiumean

Euskal Bodyboard Zirkuituko Zumaiako saioa irabazi egin zuen Mikel Atxegak. Unai Zubizarretak hirugarren egin zuen. Sailkapen orokorrean ere podiumeko postuetan daude bi oriotarrak.

Goizean goiz hasi ziren lehen olatuak hartzen bodyboardean, Euskal zirkuituak Zumaian egindako geldialdian. 18 urte azpikoen artean bi oriotarrek hartu zuten parte, Unai Zubizarretak eta Mikel Atxegak.

Aurretik egindako sailkapen errondetan, biek lortu zuten txapelketan aurrera egitea, final zortzirenetarako saltoa ematea. Zurriolako hondartzan jokatutako sailkapen txapelketa horretan Zubizarretak bigarreni eta Atxegak hirugarren egin zuten.

Zumaian, Zubizarreta izan zen lehena uretaratzen, hirugarren txandan, elastiko horiarekin, Javier Sernarekin, Inaxio Aizpuruarekin eta David Perezekin batera. Atxega zazpigarren txandan sartu zen uretara, hau ere elastiko horiarekin, Andoni Izaga, Tony Le Guern eta Unai Uranga aurkari zituela.

Fin aritu ziren bi oriotarrak. Atxegak irabazi egin zuen eta Zubizarretak hirugarren egin zuen. Orioko bi bodyboarderrak podiumean izatea lortu zuten. Honela, Atxegak 1000 puntu lortu zituen eta Zubizarretak 730. Zurriolako puntuekin batuz gero, Zubizarretak 1590 puntu ditu oraingoz eta Atxegak 1730. Ereaga-Atxabiribileko saioa falta da zirkuituari bukaera emateko, hortaz, guztia erabakitzeke dago.


Aldundiaren hondakinen plangintza berria, datorren astean aurkeztuko dute

Gipuzkoako Foru Aldundiak datorren astean aurkeztuko du hondakinen kudeaketari loturiko plangintza berria. Hala iragarri du ingurumen alorreko diputatu Juan Karlos Alduntzinek, gai honi lotuta eragile sozialekin burutu duen errondaren berri emateko eskaini duen prentsaurrekoan. GARA.net atariaren arabera, aurkezpen saioa, guztien aurrean egingo duela iragarri du Alduntzinek; hau da, Gipuzkoako Batzar Nagusietako Ingurumen Batzordearen, Hondakinen Konsorzioaren, Aholkularitza Kontseiluaren edota Mankomunitateen aurrean. Halere erakunde guztiokin batera ekitaldi publiko batean plana aurkeztuko dutenik ukatu du Alduntzinek. Iragarri duenez, mahai gainean jarriko duten dokumentua hausnarketara irekia egongo da.

Ekaina, hilabete giltzarria

Hondakinen kudeaketari dagokionean, erabakigarria izango den hilabetea, ekaina, ate joka dugu jada. Batetik, hilaren 12an amaituko da herrialde honek Bizkaiarekin, hondakinak hara eramateko adostua zuen hitzarmena. Gainera, joan den urte amaieran indarrean jarri zen sei hilabeteko moratoria ere hilabete berean amaituko da. Bildu koalizioa buru duen Gipuzkoako Foru Aldundiak joan den astean Pasaian burutu zuen ekitaldi batean, legegintzaldi honetarako plan estrategikoak aurkeztu zituen.

Tartean noski, hondakinen kudeaketan egin asmo dutena. Zehaztasun askoren berririk eman ez zuten arren, hondakinak erraustearen aurka agertu ziren. Aldiz, zero zabor norabidean pausoak emateko asmoa erakutsi zuten. Hain zuzen, gipuzkoaberri.net web orrialdean zintzilikatu dute gobernu taldearen datozen urteotarako egitasmoen plana eta bertan jasotzen denez, ingurumen alorreko helburu nagusietako bat, "hondakinen gestioa Europako zuzentarauen arabera" moldatzea da, "Europa mailako erreferente izatea lortu eta Gipuzkoa Zero Zabor lurraldea bihurtzeko urratsak" ematea. Plangintza berri honekin, aurrekoarekin alderatuta, Aldundiak kostuak erdiraino murriztu asmo ditu.

Aipatu planak, Aldundiak jarraitu asmo duen estrategia zein den argi dio: "Hondakinen kudeaketan eredu alternatibo bat ezartzea: Gipuzkoa Zero Zabor Lurraldea bihurtzea". Horretarako, ekintza desberdinak planteatzen ditu Aldundiak:

-Indarrean dagoen eredua aldatzeko urratsak ematea.

-Prebentzioa kontzientziaziotik haratago, praktika sustatzea.

-Hausnarketa eta adostasun gunea sortzea eta indartzea: Aholku Batzordea martxan jartzea.

-Aldundia, mankomunitate eta udalen laguntzailea bihurtzea.


Derion hilda agertutako bi pertsonaren heriotza ikertzen ari dira

Bi emakumeren hilotzak aurkitu dituzte herriko etxebizitza batean. Baliteke hainbat egun igaro izana bertan.

Ertzaintzak ikerketa abiatu du Derioko etxebizitza batean (Bizkaia) hilda agertutako bi emakumeren heriotza argitzeko.

Eusko Jaurlaritzako Segurtasun Sailak eitb.eus-i azaldu dionez, bizilagun batek eman zuen abisua, hainbat egunez haien berri izan ez zuelako.

Atzo (asteartea) arratsaldean, etxebizitzara sartu zirenean, 40 eta 80 urteko bi emakumeen hilotzak topatu zituzten, indarkeria zantzu argirik gabe, antza.

Hortaz, autopsiak argitu beharko du zerk eragin duen horien heriotza.


Zenbat etapa irabaziko ditu Alaphilippek? Epernaykoa, lehena baino ez!

Frantziarrak erakustaldia eman du, eta aurretik geratzen diren ibilbide bihurriko etapa guztietan bere palmaresa loditzeko hautagai indartsuena dela berretsi du.

Andoni Urbistondo (Aiurri.eus). Etapa ikusgarria hirugarrena, Epernayn bukatutakoa. Nahikoa baita bizpahiru muino jartzea, tropela mila puskatan txikitzeko. Klasiko zaleen eremuan, klasiko zaleak oilartu dira. Wellens, aurrena, eta Alaphilippe, ondoren, garaipen ederra lortu eta lidergoa lortzeko. Dotore Deceuninq taldeko txapeldun txikia. Txikia izatez, handi talentuz. Michael Matthews helmugaratu da 2. postuan, eta Jasper Stuyven hirugarrenean.

Boskote bat izan da etapako protagonista. Izen ezagunak, tartean, Tim Wellens belgikarra, adibidez. Baina Tourra hasi besterik ez da egin, eta txirrindulari guztiak erregaiez lepo daramate depositoa. Epernay-ko akabera bihurriak boskotearen aukera murriztu du erabat, garaileen abanikoa 10-15 lagunera murrizten zuelako bukaera gaiztoak. Sei minutuko errenta handia lortu du azkar boskoteak, baina tropelak, Jumbo-Vistako Tony Martin alemaniarra eta Deceuninq-eko morroiren baten laguntzaz, kontrolpean mantendu dute bostekoa... Wellensek 50 kilometroren faltan bakarrik ihes egitea erabaki duen arte. All In egin du Lottokoak, baina atzean, esan bezala, indartsu aritu dira morroiak, eta helmugatik 16 kilometrora harrapatu dute.

Julien Alaphilippe txikiak hanka egiteko baliatu duen momentua izan da. Atzetik Mikel Landa, Mike Woods, Lutsenko eta Schachmann abiatu dira, eta Jumbo Vista tiratzen tropelean. Team Ineos-ek lana egin du Landa harrapatzeko. Eta Theunissen liderra, jokoz kanpo eta maillot horiari agur esaten. Alaphilippe, bitartean, hegan. Etapa eta maillot horiaren bila. Baita lortu ere. Deceuninq taldekoa garaipena lasai ospatzeko tarte nahikoarekin helmugaratu da, eta geratzen diren antzeko etapa guztietan ia faborito bakar izango dela argi utzi aurkari guztiei. Oilarren artean

Bihar laugarren etapa jokatuko da, Reims eta Nancy artean, 213 kilometro luze, eta esprinterrentzat aproposa, helmugatik gertu laugarren mailako mendate bat pasa behar badute ere. Helmugatik 15 kilometrora dago gaina, eta 3 kilometro ditu, %5eko maldarekin. Zenbait esprinterrek arazoak izan ditzakete gain hori tropel nagusian pasatzeko.

Albiste hau Aiurrik argitaratu du eta Creative Commons by-sa lizentziari esker ekarri dugu ALEAra. Jatorrizko albistea hemen duzu ikusgai.


Kartzelatu egin dituzte Coulibalyri laguntza eman zioten lau gizon

Terroristari armak eta materiala ematea egotzi diete, baina badirudi ez zutela atentatuetan parte hartu.

Frantziako justiziak behin-behineko espetxealdia ezarri die Amedy Coulibaly terroristari laguntzea egotzita atxilotutako lau gizonei.

Coulibalyk bost pertsona hil zituen urtarrilaren 8tik 9ra, Parisen, denda judu batean eta polizia baten aurka egindako bi atentatuetan.

François Molins Parisko fiskalak azaldu duenez, badirudi lau gizonek ez zutela parte-hartze zuzena izan atentatuotan, baina armak eta hainbat material eman zizkioten Coulibalyri.

Horietako hiru Parisko hainbat arma-dendatan izan ziren. Laugarrenaren kasuan, horren DNA arrastoak topatu dituzte Coulibalyren etxean atzemandako pistola batean.

BFM TV telebista kaltearen arabera, Coulibalyk Hayat Boumeddiene emaztea haurdun dagoela esan zien lau gizonei, baina seme-alaba "zerutik" ezagutu beharko zuela gaineratu zuen, hau da, epe laburrean hilik egongo zela aitortu zien.

Terrorista Madrilen izan zen emaztearekin urte hasieran. Ondoren, urtarrilaren 2an, Boumeddiene Istanbulera abiatu zen, eta, bertatik, Sirian sartu zen.


Fanderiako pilotalekuan esku pilota, pala eta zesta izan dira madalenetan

Fanderiako pilotalekua ekintzez beteta egon da aurtengo madalenetan: palan eta esku pilotan final bana jokatu dituzte, profesionaletako bi lehia ikusi ahal izan dira esku pilotan, eta zesta puntako Kaiola txapelketako atariko partidak ere jokatu dituzte.

Lehenengo lehiak ostiralean izan ziren: XVII. Jose Antonio Zuloaga Memorialeko finalak. Alkartasuna eta Ondarra elkarteek antolatutako txapelketan hiru mailetan jokatzen zuten: Gazte, Promesa eta Senior mailetan. Gazte Mailan Agirre eta Apeztegiak Labaka eta Elustondoren kontra neurtu zituzten indarrak, eta lehenengo bikotea nagusitu zen 22 eta 18. Promesetan, Arrieta eta Bolinaga nagusitu zitzaizkien 22 eta 11 Otamendi eta Murgiondori. Azkenik, Seniorretan, Elezkano I. eta Telletxeak 22 eta 3 irabazi zien Urretabizkaia eta Uzkuduni.

Larunbatean, berriz, profesionalen partidekin herritar ugari joan ziren Fanderiara, eta pilotalekua leporaino bete zuten. Ikuskizun polita izan zuten, aurrean, eta markagailu estuarekin, gainera: Irujok eta Pascualek 22 eta 20 irabazi zieten Xala eta Zubietari. Aurreko lehian Aritz Lasa eta Arruti izan ziren nagusi 22 eta 21, Idoate eta Cecilioren kontra.

Igandean, berriz, zesta puntako eta XVIII. Joakin Etxeberria Memorialeko partidak jokatu zituzten. Zesta puntako lehiak Kaiola Txapelketaren atarikoak ziren, hiru partida jokatu zituzten, jokalariak banaka puntuatuz. Hala, Narbartek lortu zituen puntu gehien sei, Alberrok bost, Enrique IIak hiru, Lazkanok bi eta Jerobik bat.

Landare elkarteak antolatutako Joakin Etxeberria memorialean, berriz, larruzko paletan Begiristain eta Arrutik irabazi zuten 35 eta 31 Lopez eta Leteren kontra, eta pala motzean, Arozenak eta Etxeberriak, Arrieta eta Unanueren kontra 40 eta 37.


Eibarrek bost gol sartu dizkio Almeriari Ipuruan

Armaginak nagusi izan dira aurkari zuzen baten aurka, eta etxeko bigarren garaipena eskuratu dute etxean. Piovaccari, Saul Berjon, Albentosa, Raul Navas eta Capa, Eibarren golegileak.

Eibarrek azterketa garrantzitsua zuen aurkari zuzen baten aurka, etxean, eta ametsetan baino hobeto atera du aurrera. Markagailuak argi utzten du: armaginen bost gol Almeriaren kontra. Golez beteta egon da partidaren gidoia, hasieratik bukaerara arte.

Zelaia atera eta berehala, Piovaccarik gol festaren lehenengoa egin du. Berdegunea egoera txarrean egon da euriagatik. Eibarrek presio altua mantendu du, eta bigarrena lortu du 20. minutuan. Saul Berjon izan da goleatzeailea. Fran Perez ukitu du baloiak, eta atezaina ustekabean harrapatu du. Gero, Saulek lesionatuta utzi du zelaia.

Laster lortu dute etxekoek hirugarren gola. Hamar minutu geroago, Albentosak buruz sartu du, korner jaurtiketa batean. Francisco Rodriguezek, Almeriaren entrenatzaileak, Soriano zelairatu du ordu erdian, eta taldearen jokoa apur bat hobetu da. Armaginen atzeko lerroaren akats bat baliatuta, goal sartu du Sorianok.

Bigarren zatian, baina, Almeriaren golak emandako adorea bertan behera utzi du Eibarrek, Raul Navasen gol batekin 57.ean. Armaginak jaun eta jabe izan dira, Lehen Maialan geratzeko borrokan aurkari zuzena den Almeriaren aurka.

74.ean, Capa Ligan estreinatu da, korner jaurtiketa batean, eta Eibarren bosgarrena sinatu du. Hurrengo jokaldian, Edgar Mendezek Almeriaren bigarrena egin du, baina ez du emaitza aldatu, eta Eibarrek 9 puntura utzi du Almeriak, etxeko bigarren garaipenaren ostean.

FITXA TEKNIKOA

Eibar: Iruretagoinea; Boveda, Albentosa, Raul Navas, Lillo; Boateng, Dani Garcia; Manu del Moral (Errasti, 82. min), Arruabarrena, Saul Berjon (Capa, 44. min); eta Piovaccari (Abraham, 67. min).

Almería: Ruben; Ximo Navarro, Fran Velez, Trujillo, Mane; Corona, Thomas; Wellington Silva, Hemed (Teerasil, 46. min), Jonathan Zongo (Edgar, 63. min); eta Thievy (Soriano, 33. min).

Goles: 1-0. m. 2. min. Piovaccari; 2-0. 20. min. Saul Berjon; 3-0. 30. min. Albentosa; 3-1. 42. min Soriano; 4-1. 56. min. Raul Navas; 5-1. 73. min. Capa; 5-2. 76. min. Edgar.


Bizkaiko eta Arabako sozialistek ere kongresua deituko dute

Data, alabaina, ez dute oraindik zehaztu. Gipuzkoako sozialistek ostegun honetan jorratuko dute gaia.

PSE-EEko Bizkaiko eta Arabako batzorde exekutiboek ere ez-ohiko kongresua egitea erabaki dute asteazken honetan. Gipuzkoako sozialistek, berriz, ostegun honetan jorratuko dute gaia.

Kongresuen datarik ez dute oraindik zehaztu, eta Euskadiko eta lurraldeetako exekutibekin adostea da asmoa. Hala ere, 2015eko udal eta foru hauteskundeen ostean egitearen alde azaldu da Patxi Lopez.

Europako hauteskundeetako emaitzen ostean ''aro politiko berriari'' aurre egitea da xedea, Bizkaiko sozialistek jakitera eman dutenez. Bertako batzordeak bilera egin su asteazken honetan Bilbon eta emaitza kaskarren azterketa kritikoa egin dute, PSE-EEko iturriek adierazi duenez. ''Herritarren konfiantza berreskuratzeko beharrezko neurri guztiak hartzea'' dute orain helburu, sozialisten hitzetan.

Lehen neurria ez-ohiko kongresua deitzea izan da. Aste honetan bertan, Alfredo Perez Rubalcabak PSOErena iragarri du eta Patxi Lopezek, ondoren, PSE-EErena. Nafarroan, Roberto Jimenez PSNko idazkari nagusiak astelehen honetan iragarri zuen alderdiak ezohiko batzar bat egingo duela aurten, exekutiba berri bat izendatzeko, eta horren parte izateari uko egin diola.

Bizkaian, Jose Antonio Pastor da egun sozialisten idazkari nagusia, baina iragarrita zuen jada ez zela berriz hautagaia izango. Araban, bestalde, Txarli Prieto da idazkari nagusia, eta orain urtebete aukeratu zuten, botoen % 58arekin. Gipuzkoan, Iñaki Arriolaren esku dago idazkaritza nagusia.

PSE-EEren Batzorde Nazionala deitu du Aresek

Bestalde, Rodolfo Ares PSE-EEko Antolakuntza eta Koordinaziorako idazkari nagusiak PSE-EEren Batzorde Nazionala deitu du ekainaren 3rako, Bilboko Euskaduna Jauregian. Bertan, ez-ohiko kongresuaren data erabakiko dute, baina litekeena da irailaren hasierarako deitzea hitzordu hori.


Herritarren esker ona jasoko du Balendin Lasuenek

Zapatuan, 89 urte beteko dituen egunean jasoko du, Balendin Lasuenek herrikideen omenaldia. Besteak beste, idazle, ikertzaile, politikari, edo musikari legez, kulturari lotuta eta \"nekerik barik musutruk bizi osoan herriaren alde egindako lana\" eskertuko diote

Zapatuan, 89 urte beteko dituen egunean jasoko du, Balendin Lasuenek herrikideen omenaldia. Besteak beste, idazle, ikertzaile, politikari, edo musikari legez, kulturari lotuta eta "nekerik barik musutruk bizi osoan herriaren alde egindako lana" eskertuko diote.

Herrikideak, eta jorratutako arlo guzti horietan Lasuenen aldamenean egondakoak batuko dira zapatuko Zaldibarko omenaldian. Besteak beste, Arantza Baigorri alkateak, Labayru Ikastegiko Ander Manterolak, Eusko Ikaskuntzako Jose Mari Velez de Mendizalek edota Gerediaga elkarteko Nerea Mujikak hartuko dute ohorezko aurreskuaren ostean berba. Balendin Lasuen omenduaren mintzaldiak itxiko du berbaldien tartea. 1945an sortu zuten eta ia lau hamarkadaz Balendin Lasuen zuzendari izan zuen Koralaren emanaldiagaz amaituko da ekitaldia.

Oso gazterik, 1932an ekin zion Balendin Lasuenek Zaldibarko kultur dinamizazioari: antzerkiari zein musikari lotuta jardun zuen. Frankismo osteko lehenengo alkatea izan zen, eta herrigintzan zein kulturgintzan jardun du bizitza guztian. Besteak beste, Herriko kondairak izenburuko 30 liburuxkatan idatzita utzi ditu Lasuenek, Zaldibarko historiako hainbat pasadizo. Azken urteotan ere herri historia ikertzen jarraitzen du Balendin Lasuenek, nekaezin.


Familia Euskaldunak behar dituzte euskara ikasten ari diren ikasle batzuen hartzeko

Zerbitzu horren truke familiek 620 euro kobratuko dituzte hilabete bakoitzeko

Ulibarri eta Urrats Euskaltegiek antolatzen duten Egonaldiak Familia Euskaldunetan programa bideratzeko euskal ingurumenean bizi diren familiak bilatzen dituzte. Ekimen horren bitartez, lagungarria izan daiteken ingurumena eskaini nahi zaie euskara ikasi edo hobetu nahi duten lagunei. Helburu nagusia euskara praktikatzea bada ere, lagun dezake bertako euskalkia ezagutzeko eta bizimodua eta ohituren berri izateko.

Programa horretan parte hartu nahi duten familiek baldintza batzuk bete behar dituzte, hala nola, herriko biztanleriaren %70 euskalduna izatea, familian guttienez 3 izatea, haien artean euskaraz aritzea eta logela pribatua eskaintzea. Egonaldiak guttienez hilabete batekoak izan beharko dira, eta uztailetik irailera eginen dira. Hilabete bakoitzeko familiak 620 euroko saria kobratuko du.

Interesatuak daudenek apirilaren 20a arte izanen dute www.egonaldiak.net web orrian aurkituko duten inprimakia betetzeko eta helarazteko Urrats euskaltegia, Katalina Erauso 21 – behea, 20010 Donostia helbidera edo urrats@urrats.com postontzira


"Andre antiheroiak iritsi dira telesailetara"

Emakumezko pertsonaiek gaur egungo fikzioan duten garrantziaz hitz egin du Neirak, Raquel Martosekin batera, Crossover jaialdian. 'Streaming' bidezko plataformak sakonean aztertzen ari da irakaslea.


Tourmalet itxi egin du Poliziak ikusleentzat

Tourmalet Frantziako Tourrean aurreneko aldiz igo zutela ehun urte beteko diren honetan, bi aldiz igoko dute egunotan. Lehenengo aldiz bihar, itzuliko 16. etapan, eta, ohi den moduan, jarraitzaile asko da joatekoa hara, baina Tourmaleterako pasabidea itxi egin du Frantziako Poliziak gaur goizeko seietan, Mongien.

Ikusleek Tourmaletera igotzeko modu bakarra dute orain: Bareges aldetik. Hain zuzen, txirrindulariak ostegunean handik igoko dira Tourmaletera, Tourreko 17. etapan. Hala ere, dagoeneko ez dago gailurreraino heltzeko modurik; tontorretik lau kilometrora iritsi daiteke, eski estazioraino.

ESAITek jakinarazi du antolatuta dituen ekimenei eutsi egingo diela.


Garzonek Albisu berehala entregatzea eskatu du

Espainiako Auzitegi Nazionaleko epaile Baltasar Garzonek Mikel Albisu berehala entregatzeko euroorden bat bidali dio Frantziako Justiziari. Garzonek leporatzen diona "talde armatuko kide" izatea eta "ETA-EKINeko arduradun nausia" izatea da.

Lege aldaketa

EFE informazio agentziak esan duenez, Frantziak legea aldatu dezake. Izan ere, "talde armatuko kide" izatearen parekoa da Frantzian "gaizkile taldeko kide" izatea. Frantzian zigorra betez gero, ezingo lukete Albisu Espainian berriz epaitu. Beraz, EFE informazio agentziak esan duenez, Frantziak legea aldatu dezake.


Esklerosi anizkoitza dutenen alde 'bustiko' dira igandean, Getxon

Gaixoak, familiak, mediku ezagunak, politikariak, instituzioetako ordezkariak eta euskal kulturako aurpegi ezagunak bertan izango dira.

‘Busti Zaitez- Mójate’ kanpainaren 20. edizioa egingo dute uztailaren 9an, igandean, Getxoko Ereaga hondartzan.

Esklerosi anizkoitzaren inguruko sensibilizazio kanpainarik garrantzitsuena da igandekoa, eta Euskadiko 80 herrik hartuko dute parte ospakizunean.

Iragan 20 urteetan Euskadiko Esklerosi Anizkoitzaren Fundazioarekin bat egin duten pertsonak bilduko dira Getxon: mediku ezagunak, politikariak, gaixoak, familiak, euskal kulturako aurpegi ezagunak…

Igandean “festa giroa” nagusi izango dela adierazi du Fundazioak. Izan ere, umeentzako puzgarriak egongo dira, baita familian dantza egiteko musika emankizuna ere. Azkenean, gonbidatuak uretara sartuko dira, esklerosi anizkoitza dutenen alde bustiz.

20. edizioko logoa eta kamiseta Katuky Saguyakik diseinatu du, Mikel Urmeneta nafarraren markak, alegia. Azken hau ere Getxon izango da igandean.


«Artelekuko atal guztiek agian ez dute tokirik izango Santa Teresan»

Ikerne Badiola Kultura diputatuak iragarri du litografia eta serigrafia tailerrak Deban jarriko dituztela

Arteleku laster hustu beharko dute, Donostiako Udalak Txomin-Enea auzoan gauzatuko duen zaharberritze planaren ondorioz. Beraz, azken 30 urteotan eraikina bete duten atalak lekualdatu beharrean dago Gipuzkoako Foru Aldundia, gunearen arduraduna. Ikerne Badiola Kultura diputatuak jakinarazi zuen, iazko urtarrilean, Donostiako Parte Zaharreko Santa Teresa komentura eramango zituztela, baina atzo, ordea, iragarri zuen atal guztiek ez dutela agian han tokirik izango. Litografia eta serigrafia tailerrak, adibidez, Debako Arte Eskolan jarriko dituzte (Gipuzkoa). Badiolak adierazpen horiek egin zituen atzo, Errenterian, Dantzagunearen, Artelekuren ataletako baten, behin-behineko egoitzaren aurkezpenean.

Joan den hilabetean, kezka adierazi zuten Artelekuren erabiltzaile batzuek, zenbait komunikabidetara bidalitako gutun batean. Iruditzen zaie arte plastikoekin lotura duten diziplina batzuk (pintura, eskultura, ehungintzako diseinua...) etorkizuneko Artelekuren balizko proiektutik desagertzera kondenatuta daudela. Badiolak atzo Errenterian esan zuenez, sormen guneek Santa Teresan izango dute tokia, baina ez, ordea, Artelekuren erabiltzaile guztiek. «Gure intentzioa da erabiltzaile guztiei irtenbide bat ematea, atal bakar bat ere ez galtzea eta modu egokienean lekualdatzea». Kultura diputatuak iaz nabarmendu zuen, adibidez, «kontzeptua aldatu» egingo zela lekualdatzearekin batera.

Apirilaren 2an, aurkezpena

Urratsak egiten ari dira, erabiltzaileekin eta eragileekin hitz egiten, eta apirilaren 2an, datorren asteazkenean, Artelekuren plangintza aurkeztuko du Badiolak, Gipuzkoako Batzar Nagusietako Kultura Batzordean. «Udalak jartzen ditu epeak, baina gure asmoa da irailerako lekualdatzea bukatuta edukitzea». Oraingoz argi dagoen gauza bakarra da serigrafia eta litografia tailerrak Debara eramango dituztela, baina Kultura diputatuak jakinarazi du hango Arte Eskolaren eraikinak egokitzapen lan handiak behar dituela.

Errenteriako Lekuona okindegiaren eraikina zenak aterpetuko ditu Dantzagunearen ekintzak 2016tik aurrera, «dena ondo baldin badoa, behintzat», eta, oraingoz, udalaren Niessen gunean lan egingo dute dantzariek. Behin-behineko lekua egokitzeko lanetan 479.700 euro xahutu dituzte, eta, Julen Mendoza Errenteriako alkateak jakitera eman zuenez, kopuru horren ia %75 Gipuzkoako Foru Aldundiak jarri du. Hainbat tamainatako lau areto dauzka, eta dantzariek jada bi aste daramatzate horietan lanean.

Lekuonaren obrak aurreneko fasean daude, eta sei milioi euro inguruko aurrekontua daukate orotara. Aldundiak ordainduko du %60, eta udalak gainontzekoa. Badiolaren hitzetan, prozesu parte hartzaile baten bidez erabakiko da zein «erabilera, baldintza eta baliabide» edukiko dituen Lekuonak etorkizunean; instituzioez gain, horretan parte hartzen ari dira kudeatzaileak, teknikariak, dantzariak, antzezleak, eszenografoak eta beste. «Aberasgarria ari da izaten».


Euskaraz irakurzaletasuna bultzatzeko kanpaina jarri du abian Jardunek

Bergarako Jardun euskara elkarteak euskarazko irakurzaletasun bultzatzeko kanpaina jarri du martxan. Egitasmo hauekin euskarazko liburuen ezagutza eta irakurketa bultzatu nahi da euskal literaturari plaza emanez.

Besteak beste honako ekintzak antolatu dituzte:

- Gurasoentzat oinarrizko ipuin kontaketa tailerra. Abenduak 12, 15, 19 eta 22 egunetan, 17:30etik 19:00etara. Tailerrean parte hartzeko izena aurrez eman beharko da Jardunen, abenduaren 7a baino lehen. Amaia Etxebarria izango da emailea. Plaza mugatuak egongo dira, eta doan izango da.

- Euskarako liburuak merkeago eros daitezke. Abenduaren 12tik 17ra Bergarako Elkar Megadendan euskarazko liburuak (haur, gazte zein helduen literatura) merkeago erosteko aukera. Aste horretan zehar, euskarazko literatur liburuak erosterakoan, liburu saltzaileak emandako erosketa txartela Jarduneko bulegora eraman eta deskontua abonatuko da.

- Euskarazko liburuen truke azoka. Abenduaren 1etik 18ra. Dagoeneko erabili ez eta egoera onean dauden euskarazko literatur liburuak Jardunera (Kultur etxera) eraman daitezke eta ekarritako liburu bakoitzeko txartel bat emango da. Ondoren, San Martin plazan egingo den azokan txartel bakoitza edozein liburugatik trukatu ahal izango da. Azoka egunean ere aukera egongo da liburua eraman eta trukean beste bat hartzeko.

- Irakurketa kolektiboa. Abenduaren 18an, 12:00etan Jardunen gune berrian. Lev Tolstoi-ren Zenbat lur behar ditu gizon batek? liburua zatika irakurriko da herriko eragile eta herritarren artean. Jarduera-ildo honetatik, euskarazko irakurzaletasuna sustatu nahi da, izan ere, irakurketak garrantzi handia du norberaren eta kolektiboaren kultura sustatzeko orduan.


Mikel Iruskieta: ‘ Ekartzazue etxera!’

Aste honetan Bring him home: the martian pelikula ikusi dut, ez dut zutabe honetan pelikula hori gomendatuko, baina bertako argumentua, nire erara ulertua, ekarri nahi dut egun hauetan albiste denari buruz iritzia emateko, “Free Otegi: bring Basque prisioners home”, hain zuzen ere. Pelikula horretatik nabarmendu nahi dudana bere argumentua da eta honela laburtuko nuke. Arazoa: eskifaiak lagun bat borondatez kanpo uzten du erbestean, arrotza zaion eta bizirauteko borrokatu behar duen erbeste idorrean eta erasokorrean. Korapiloa: senide-lagunek erbestean dagoena etxera ekarri nahi dute, baina ezin dute eta hamaika oztopo gainditu beharko dituzte. Amaiera: senide-lagunek legea eta bestelako aginduak desobedituz laguna etxera ekartzea lortzen dute.

Egia esan, pelikula horretan egiten duten ahalegina egiten dute senitarteko-lagunek presoak ikusteko, presoko 10 urtean edo 500 eguneko bidaiak egin behar direla kalkulatzen bada. Kolektiboari begira, 24 orduko joan-etorria duten 10 presoren senide-lagunek urte bakarrean egiten dute ahalegin hori. Astakeria galanta, ez ala!

Presoen egoerak pelikularen argumentuarekin hainbeste antzekotasun ditu, nahi duenarentzat; baina baita ezberdintasunak ere, nabarmenak gainera! Nabarmenena da legea ere ez litzatekeela desobeditu behar presoak Euskal Herrira ekartzeko edota gaixoak duintasunez askatzeko. Badirudi legeak desobeditu egiten dituztela presoak urruntzeko, zigorrak bi aldiz betetzeko edota epai justuak ez izateko: esaterako, asmaturiko frogetan oinarrituak, torturapeko (auto)inkulpazioetan edota lekuko anonimoen salaketetan, kolektibo baten partaide izatean.

Datorren astean Arnaldo Otegi euskal preso independentista aske izango da eta bere bila joateko eskifaia antolatuko da, gure artera ekartzeko. Bere ongi etorri guztiak etxera ekarri behar ditugun beste guztiak ekartzeko aprobetxatuko dugu. Eta ekarri ekarriko ditugu, Martitzera joan behar badugu ere eta lege berriak idatzi nahiz oraingoak desobeditu behar badira ere. Ekar itzazue etxera -bring them home!


Garoñaren kontrako martxa, azkena ote?

Igande honetan, uztailaren 7an, Barcina del Barcotik (Burgos) abiatuta, zentral nuklearraren aurkako “azken martxan” parte hartzeko deia luzatu du Garoñaren kontrako koordinakundeak. Eguerdiko 12.00etan hasiko dute protesta eta kilometro bat inguru egingo dute oinez, zentral nuklearraren atera heldu arte, bertan amaituko da ekimena. Martxa jendetsua izatea espero da eta Logroño, Burgos eta Madril bezalako hiriburuetatik ere autobusak antolatu dituzte. Santa Maria de Garoñan kokatutako zentralak bihar, uztailak 6 dituenean, itxi beharko ditu ateak, ustiapen baimena amaitu baitzaio.

Garoñako zentralak abendutik argindarra sortzen ez bazuen ere, langileak bestelako zereginak egiten ibili dira planta barruan eta oraindik ere, bihar ustiapen baimena amaitu arren, bertan jarraituko dute. Zentrala eraisteko prestaketa lanak egin beharko dituzte orain, baina zentrala berriro irekitzeko aukerarekin ere lan egingo dute.

Arabatik kilometro eskasetara kokatuta dagoen zentral nuklearrari bihar bertan ustiapen baimena amaitzen bazaio ere, azken asteotan argitaratu diren berriak kontuan hartuz gero, gaur-gaurkoz, Garoñaren bizitza ezin daiteke guztiz amaitutzat jo. Batetik, Nuclenorrek, zentrala kudeatzen duen enpresak, aste honetan jakinarazi dio langile batzordeari oraindik Burgoseko planta berriro irekitzeko aukera dagoela. Uztailaren 8tik aurrerakoa “trantsizio epe” bat besterik ez dela izango gehitu du Nuclenorrek.

Bestetik, El Confidencial Digital atariak argitaratu duenez, Espainiako Gobernuak hiru urteko epean Garoña berriro ere martxan jartzeko plana omen du. Albistean irakurri daitekeenez, nuklearra martxan jartzeak dirutza suposatuko luke eta inbertsio hori egin ostean 2019 urtetik harago funtzionatzen egotea aurreikusten dute.

Egilea: Zuriñe Etxeberria


Pistatik maratoira

Bekele, Farah eta Dibaba pistetan nagusi izan ostean, maratoietan hastear dira.


Jose Luis Garcia laugarren geratu da Santanderko arku-tiro txapelketan


Benetako IRAk bonba-autoa zartarazi du Irlanda iparraldean, Erresuma Batuko Armadaren kuartel baten ondoan

Gauerdian egin du atentatua, Irlanda iparraldeko erakundeak hain eztabaidatuak izan diren justizia eta poliziaren gaineko eskumenen jabe egin diren unean. Adineko gizon bat zauritu da, baina arin.

Benetako IRAk bonba-auto bat zartarazi du bart gauerdian Irlanda iparraldeko Holywood herrian, Erresuma Batuko Armadaren kuartel baten ondoan -MI5 inteligentzia zerbitzuek han dute egoitza nagusia-. Aurretik abisua eman dute eta, ondorioz, kuarteleko kideak eta inguruko bizilagunak ateratzeko modua izan da. Nolanahi ere, inguruan zebilen adineko gizon bat harrapatu du eztandak, eta zauri arinak eragin dizkio. Bere gain hartu du Benetako IRAk erasoa.

Eztabaida eta arazo luzeen ondoren, bart gauerdian egin dira Irlanda iparraldeko erakundeak justizia eta poliziaren gaineko eskumenen jabe, eta, ondorioz, erasoaren egileek, prozesu horren aurka daudela adierazi nahi izan dutela uste da.

Negoziazio luze eta neketsuen ondoren, indar politiko errepublikanoak eta unionistak Ostiral Santuko Bake Akordioak sinatu zituzten 1998ko apirilean. Benetako IRAk negoziazioak errefusatu zituen.


Hasi dituzte konponketak Andre Mari kaleko etxebizitza eraikinean

Andre Mari kaleko eraikin bateko suhesia zartatu zen larunbatean. Ez zen ezbehar pertsonalik izan. Hura erortzeko arriskuaren aurrean kale hori moztuta dago larunbatetik eta lokarriz hesituta arrisku eremua. Atzo bertan, konponketa egingo duen enpresak aldamioa jarri zuen, eta dagoeneko hasi dira lanean.

Udaletik eskatu diete herritarrei Udaltzaingoak jarritako seinaleei kasu egiteko.


"Jazarpen politikoa dago muntaia polizial honen atzean"

AITOR MARTINEZ eta BEÑAT EREÑO gazte laudioarrak epaituko dituzte Madrilgo Entzutegi Nazionalean maiatzaren 3an. Terrorismoa goratzen dituzten pintaketak egitea leporatu diete. Eurek adierazi dute muntaia poliziala izan dela dena, eta horren nondik norakoak azaldu dituzte.

Zein da zuen egoera orain?

BEÑAT EREÑO: Urtebeteko kartzela zigorra, 7 urteko gaitasungabetze osoa, urtebeteko zaintzapeko askatasuna eta 2.520 euroko isuna eskatzen du fiskaltzak.

Gainera, Entzutegi Nazionalari eskatu genion idazkera probak egitea, baina epaileak ukatu egin dizkigu. Epaiketa maiatzaren 3an izango da Madrilen goizeko 10:30ean.

Zerk eraman zaituzte Madrilen epaituak izatera?

B. E.: Laudioko Ertzain Etxeko polizien arabera, Aitorrek eta biok zenbait pintaketa egin eta terrorismoa goratu genuen. Muntaia poliziala egin dute.

Gure etxera etorri ziren abenduaren 16an goizeko zazpiak aldera, komisariara joatea eskatzeko. Nire kasuan gurasoen etxera jo zuten. Handik deitu ninduten esateko nire aita ez zutela topatzen, eta komisariara joan behar nintzela, bertan azalpen gehiago emango zizkidatelako.

"Iradoki zidaten Laudioko norbaiten izena emateko, bestela ni epaituko nindutela Madrilen"

Behin Ertzain Etxean nengoela jakinarazi zidaten bertaratzeak ez zuela zerikusirik nire gurasoekin, baizik eta eurak laguntzea nahi zutela. Argazki batzuk erakutsi zizkidaten eta ez zenez ezer ikusten, iradoki zidaten Laudioko norbaiten izena emateko, bestela ni epaituko nindutela Madrilen. Ertzaintzaren ustez, margoketak nik ez nituela egin jakinda, pena zen Entzutegi Nazionalean bukatzea.

AITOR MARTINEZ: Hori bere aldetik. Izan ere, norbera bere kabuz joan zen. Kanpoan topo egin genuen. Nire kasuan ez zidaten argazkirik erakutsi. Besterik gabe eskatu zidaten Laudioko jendearen izenak emateko, zin eginda ez zutela esango ni izan nintzela izen horiek eman zituena.

Idazkera proba eskatu zenuten. Zergatik?

A. M.: Alde batetik, esan behar dugu proba horiek poliziak egiten dituela, eta ez direla batere fidagarriak. Hori subjektiboa da, baina guztiz objektiboa da poliziaren irudietan agertzen diren pertsonak eskuinez egin zituztela pintaketak.

"Utziko baninduten frogatzen ni ezkertia naizela, poliziaren argudio guztiak botako nituzke, pintaketak eskuinez idatzi baitzituzten"

Ertzaintzak berak horrela jaso du txostenean, biek eskuinez idazten dutela. Horregatik da garrantzitsua. Guk ez daukagu aurrekaririk. Nik frogatzen badut ezkerra erabiltzen dudala idazteko, euren argudio guztiak botako ditut segidan.

Euren logika osoa apurtzen da. Nire susmoa da komisarian idazki bat ezkerrez sinatzen nuela ikusi zutenean erabaki zutela idazkera proba oztopatzea.

Zertan oinarritzen da zuen aurkako epaiketa?

A.M.: Bi parte ditu akusazioak. Alde batetik, argazkiena, ez gara gu agertzen diren bi pertsonak. Ni irudietakoak baino garaiagoa naiz eta Beñat txikiagoa.

Gainera, ni ezkertia naiz. Hala ere, polizia batek dio identifikazio batean % 90ean ziur dagoela eta bestean % 70ean. Horrekin ari dira saiatzen itxura objektiboa ematen.

Baina muntaia poliziala egiteko oinarri juridikoa erabili dute. Berez, duela 2 edo 3 urte Beñatek eta biok epaiketa izan genuen; eta hori erabili nahi dute froga moduan.

"Absolbituak izan ginen epaiketa erabili nahi dute frogatzeko gu izan ginela pintaketen egileak, atzekoz aurrerako logika da"

Edonola ere, fiskalak akusazioak erretiratu zituen eta absolbitu gintuzten. Pintaketa batzuk egiteaz akusatu gintuzten baina inoiz ez dute frogatu gu garenik horien egileak. Edozein kasutan, zigortuak izan bagina ere, proba horiek ezingo lituzkete orain erabili, ez baita konprobatu gu izan ginenik. Horretarako egiten harrapatu behar gintuzten, edo idazkera proba egin berresteko. Alabaina, ez dute bata ez besta egin. Ondorioz, poliziak faltsutu du gertatutakoa, eta gezurrak esan ditu. Hortaz, absolbituak izandako epaiketa erabili nahi dute frogatzeko gu izan ginela.

Atzekoz aurreko logika da, duela bi urteko pintaketak baliatu nahi dituzte beste margoketa batzuk guri leporatzeko, nahiz eta ez duten frogatu nork egin zituen.

Zer uste duzue gertatuko dela epaiketan?

B. E.: Angela Murillo da epailea eta badakigu zer nolako jarrera duen. Ziurrenik eskaeraren zigor osoa edo guztia egokituko zaigu; eta guk onartuko dugun gauza bakarra absoluzioa da. Guk ez ditugu pintaketak egin ,eta frogatu dezakegu; uzten badigute, jakina.

Entzutegi Nazionalak ez bagaitu absolbitzen, Epaitegi Gorenera joko dugu, edo Konstituzionalera.

"Angela Murillo izango da gure epailea eta ezin gara oso itxaropentsuak izan"

A. M.: Aurrekariak ikusita, ezin gara oso itxaropentsuak izan. Ez da ohikoa prozesua hain azkarra izatea. Abenduaren 16an gure etxeetara etorri baziren, bi asteren buruan izan zen deklarazioa, eta dena izaten ari da erlojupean.

Oso modu zorrotzean betetzen ari dira epeak. Adibidez, epaiketaren berri emateko hilabeteko epea beharrezkoa da; eta hori izan da, hain zuzen, eman digutena. Apirilaren 3an jakinarazi ziguten eta maiatzaren 3an izango da epaiketa. Horrela, bide batez, ekidin dute guk frogak aurkezteko denbora izatea.

Zein izango da zuen jarrera?

B. E.: Herrian hasi gara plataforma sortzen, informazioa zabaltzeko kalean zein sare sozialetan. Gutxiengo interpelazioa egin nahi diogu Laudioko Ertzaintzari. Salatu nahi dugu muntaia poliziala dela eta inpunitate osoz egin dutela.

A.M.: Helburua da erakustea askotan hitz egiten dugula muntaia polizialez, baina ez dugula urrun jo behar, gure herrian ere gertatzen direla. Gure lanketa horrelako gauzak hemen gertatzen direla salatzera bideratuko dugu, modu errazean eta ur handitan erori gabe.

"Hau leporatu digute uste dutelako gure ideiak politikoak ezagutzen dituztela"

Ezin dugu esan hau edozeini gerta dakiokeenik, izan ere, jazarpen politikoa dago atzean. Hau leporatzen digute politikoki ezagutzen gaituztelako; edo, hobe esanda, uste dutelako politikoki ezagutzen gaituztela.

Oinarri politikoa erabilita egiten dute hori. Zentzu horretan, muntaia poliziala izanik, helburua jazarpen politikoa da, ez isun administratiboa; baizik eta Madrilgo Entzutegi Nazionalean epaituko den kasua, modu politikoan epaituko baitute.


Komunetan emakumeak grabatu zituen tabernariaren kontrako epaiketa hasi da

Tafallako tabernari ohia gaur, asteartean, epaituko dute Iruñean intimitatearen kontrako 120 deliturengatik. Denera, 333 urteko kartzela zigorra eskatzen dituzte haren kontra.

Tafallako tabernaren kudeatzaileak kamerak jarri zituen komunetan, eta 2014ko abuztua eta 2015eko urtarrila bitartean 326 emakume grabatu zituen. Horietatik 120k salaketa jarri dute, beste batzuek ez salatzea erabaki dute, eta beste batzuk ezin izan dituzte identifikatu. Salaketa jarri duten grabatutako emakume bakoitzagatik bi urte eta sei hilabeteko kartzela zigorra eskatu du fiskalak —98k salatu zuten—, eta adin txikikoen kasuan lau urtekoa —22k salatu zuten—.

Dena den, Ministerio Publikoak eskatu du gehienez hamabi urte igaro ditzala kartzelan. Izan ere, kartzelan igaro dezakeen epea ezin da izan ezarritako zigor gogorrenaren (lau urte) hirukoitza baino luzeagoa.

176.000 euroko indemnizazioa ere eskatu dute biktimentzat, 1.000, 1.500 eta 2.000 euroko kantitateetan banatuta.

Epaituak argudiatu zuen bezeroen jarrera txarrak amaitzeko jarri zituela kamerak, baina fiskaltzak frogatutzat eman zuen komunera sartu ziren emakumeen irudiak hartzeko jarri zituela.

ARGIAk kasu horretan grabatu zuten emakume baten testigantza jaso zuen. Kasuari aurre egiteko zailtasunak azaltzen ditu idatzian.


Orioko arraunlariek atxikimendua eman diote irailaren 8ko marea urdinari

Herrira plataformak deitutako ekimena da marea urdina

Datorren irailaren 8an, igandean, Kontxako bigarren jardunaldia izateaz gain, estropadak bukatutakoan, 13:30ean, Bulebarrean, marea urdina osatzera deitu du Herrira taldeak.

Parot doktrina ezabatzea eskatuko dute bertan eta arraunlariek atxikimendua eman diote, tartean Orio Arraunketa Elkarteko neska mutilek eta Joxe Luis kortak.

Hemen ikusi dezakezue bideoa:


Musa gaur, Garin tabernaren alde

Epaiketa gastuei aurre egiteko, hainbat ekintza antolatu dira Garin tabernaren inguruan eta gaur musa izango da 17:00etatik aurrera.


Debagoieneko bi bertsolari, biharko Eskolarteko finalean

Aitor Tatiegi oñatiarra eta Aitor Ugarte aramaioarra Saran lehiatuko dira beste hamaika lagunekin batera.

Sarako trinketean hirugarrenez jokatuko dute Euskal Herriko Eskolarteko finala, eta guztietan izan da Aitor Ugarte aramaioarra, Arabako ordezkari moduan. "Biharko gogotsu" dagoela dio, eta ez dela bereziki entrenatu gaineratu du. Ez du faboritorik ikusten: "Gipuzkoako txapeldun Aitor Tatiegi eta Xabat Illarregi nafarra aipatuko nituzke, baina egun ona izatea da gakoa. Lagun onak gara denak".

Tatiegik estreinakoz kantatuko du bihar Saran. "Selektibitatea prestatzen jardun dut; hortaz, ez dut prestatzeko eta urduri jartzeko astirik izan. Nik ere ez dut faborito garbirik, aipatzekotan, Illarregi nik ere".

Aitor Sarasuaren omenez

Irabazleari txapela Maddi Sarasuak, Aitor Sarasua zenaren alabak, jantziko diola aurreratu dute antolatzaileek: "Aitorrek bertsolaritzari egindako ekarpen handiari esker onez".


10.000 euroko diru-laguntza eman dio Udalbiltzak Ziburuko ikastolari

Mertxe Aizpurua Udalbiltzako presidenteak Kaskarotenea bisitatu du eta diru-laguntza emateko erabakiaren berri eman die Ziburuko ikastolaren arduradunei.

Udalbiltza ezker abertzaleko udal-hautetsien elkarteak 10.000 euroko diru-laguntza eman dio Ziburuko (Iparralde) Kaskarotenea ikastolari.

Udalbiltzak agiri batean azaldu duenez, Mertxe Aizpurua elkarteko presidenteak Kaskarotenea bisitatu du gaur, eta 10.000 euroko diru-laguntza emateko erabakiaren berri eman die ikastolaren arduradunei.

Diru-laguntza Euskal Herria Sendotzen programaren barruan kokatu dute; izan ere, Udalbiltzak “euskara bezalako sektore estrategikoetan lan egiten duten euskal entitateekin lankidetza akordioak sinatzen ditu”, Garapen eta Kohesiorako Euskal Funtsaren bidez.


[Emaitzak] Gaintxu AFT, Lehen Mailara begira

Gaintxu AFTk asteburuan eskualdeko derbia du, Ostiko-Sindikatoren kontra.

Asteburuko kirol taldeen emaitzei erreparatuz, nabarmentzekoa da Allerruren gizonen talde nagusiak irabazi egin zuela eskualdeko derbian Sanpedrotarraren zelaian (1-2); baina Deusto-Donostiak ere irabazi zuenez, bigarren diren lezoarrek ezin lehen postura (donostiarrak daude) iritsi, eta bien arteko puntuen aldea berdin mantentzen da.

Nabarmentzekoa da ere Gaintxu AFT areto futbol taldea ligan egiten ari den azken txanpa, Gipuzkoako Bigarren Mailan. Azken bederatzi partidetatik sei irabazi dituzte, bi berdindu eta bakarra galdu; azken partidan, asteburukoan, etxean Pizzeria B17 taldea gainditu dute 5-2.

Hori dela-eta sailkapen nagusian laugarren dira 43 punturekin, lider den Gure Txokoatik (46 puntu), bigarren den Orixe Tolosaldeatik (45 puntu) edo hirugarren den Ostiko-Sindikato errenteriarretatik (45 puntu ere) oso hurbil.

Igoeraren alde borroka egingo dute liga bukatzeko falta diren hiru jardunaldietan lezoarrek: hurrengo partida derbi zirraragarria izango dute, Errenteria-Oreretan, Ostiko-Sindikatoren kontra. Txinpartak egongo dira, ziur. Lehengo Mailara igotzeko aukerak mantentzea dute jokoan.

Bestelakoan, hona hemen asteburuan Lezoko kirol talde nagusiek lortu dituzten emaitzak:

FUTBOLA

Gizonen Erregional Preferentea

Sanpedrotarra-Allerru 1-2

Emakumeen Erregionala, Kopa

Hernani-Allerru 4-1

Gizonen Lehen Erregionala, Kopa

Allerru-Astigarragako Mundarro 0-3

Gizonen Gazteen Lehen Maila, Igoera Fasea

Orioko-Allerru 2-3

Gizonen Gazteen Lehen Maila, Kopa

Gure Txokoa-Allerru 3-0

ESKUBALOIA

Munttarperen bi taldeek ez dute partidarik izan.

ARETO FUTBOLA

Gizonen Gipuzkoako Lehen Maila

Legorreta-Jaixki AFT 4-3

Gizonen Gipuzkoako Bigarren Maila

Gaintxu AFT-Pizzeria B17 5-2

SASKIBALOIA

Gizonen Gipuzkoako Hirugarren Maila

Kurkubi SBT-Alde Zaharra C 67-48


Bilera, gaur

Izan Gizon taldeak gaur egingo du maiatzeko bilera, 18:30etan Plaza Feministan. Parte hartu nahi duenak, aurrez deitu behar du: 625 035 720.


Gizon bat hil da Lagako hondartzan, Bizkaian

Antza denez, gizona (66 urte ingurukoa) bihotzekoak jota hil da igeriketan zegoen bitartean.

66 urte inguruko gizonezko bat hil da goizean Lagako hondartzan, Bizkaian, Herrizaingo Sailak eitb.comeri esan dionez.

Lehenengo datuen arabera, eta bertaratutako medikuaren esanetan, gizonak bihotzekoa izan du, eta han hil da.

Ehorztetxea eginbideak egiten ari da hilotza mugitu ahal izateko.


Zergak eta botoak

Alderdi politikoek eta beren propaganda aparatuek sekulako gaitasuna dute hauteskundeen aurretik berriro hutsetik hasteko, aurreko urteetan ezer gertatu izan ez balitz bezala. Ez erabakirik, ez erantzukizunik. Nahita ahazten dituzte lehen egindakoak, gero egingo ez dituztenak agintzeko.

Ikusi besterik ez dago zerga sistema aldatzeko proposamenekin gertatzen ari dena. Iñigo Urkulluren eta Patxi Lopezen, PSE-EEren eta EAJren, diskurtso aldaketekin batez ere. Orain zerga erreforma aldatzea premiazkoa dela eta gehien dutenek gehiago ordaindu behar dutela diote, hain justu, lehen zerga sistema aberatsenen eta enpresen neurrira egin dutenek: SICAVak, sozietate zergaren tasa jaitsierak, enpresak sustatzeko sozietateak, kenkarien eta hobarien zerrenda amaigabeak, behar besteko baliabiderik ez zerga iruzurrari aurre egiteko...

Hauteskunde garaia da. Lopezek orain babestu egiten du Gipuzkoan onartu nahi ez zuena. Dena aldatu nahi dutela diote, hain zuzen, ezer aldatu nahi ez dutenek.


ORDIZIAN VISA TXARTELA: Ekaineko sarituetako batzuk

Hemen ditugu Ekainean zehar D’elikatuz Esperientziaren irabazleetako batzuk. Saria jasotzeko azken eguna, uztailak 5.

D’elikatuzen dagoen “Arzak: mundu osoa 4 koloretan margotua” izeneko erakusketa ikusi eta afari berezi batetaz gozatzeko aukera izango dute MARTINEZ Jatetxean!


Udal autonomia deuseztatu nahi du UPNk, Bildu eta NaBairen hitzetan

Osoko zuzenketa aurkeztu diote bi koalizioek gobernuak proposatutako Udal Administrazioa Berrantolatzeko foru legearen aurreproiektuari. Diotenez, goitik behera egindako plangintza da UPNrena, eta irizpide ekonomikoak baino ez ditu kontuan hartzen. Udal zerbitzuak pribatizatu nahia ere kritikatu dute.

Ados dira alderdi guztiak erreformaren beharrarekin. Udal eta tokian tokiko erakundeen mapa eraginkorragoa behar du Nafarroak. Ez da hori arazoa. Erreforma egiteko ereduak piztu du eztabaida. Udal eta tokian tokiko erakundeen mapa goitik behera aldatzen duen lege aurreproiektua aurkeztu du Nafarroako Gobernuak, eta aurre egin dio oposizioak. Zaborra, ura eta bestelako zerbitzuak kudeatzeko 67 mankomunitate daude egun, eta, horien ordez, sei erakunde sortzea proposatu du, adibidez. %91ko murrizketa egitea, alegia. Kudeaketa azpiegitura txikitzea da xedea, eta dirua aurreztea da plangintzaren funtsa. Planteamendu okerra egitea egotzi diote Bildu eta NaBaiko ordezkariek. “UPNk udal autonomia deuseztatu nahi du”. Osoko zuzenketa aurkeztu diote lege proiektuari.

Prozedurazkoa da lehen akatsa, diotenez. Udal eta tokian tokiko erakundeen iritzia kontuan hartu gabe egin omen du plana gobernuak, eta, hain justu, alderantziz jokatu behar lukeela uste dute Bildu eta NaBaiko ordezkariek. 200 udal ordezkarirekin bildu dira haiek, eta hori da udaletan jaso duten kexa nagusia. “Bere iritzi eta kezkak ditu bakoitzak, baina gobernuak beren ahotsa entzun dezan nahi dute denek”. Goitik behera ezarritako planaren ordez, behetik gora eztabaidatutako proposamena defendatu dute horregatik.

Abertzaleen aburuz, zentralizatu egin nahi ditu zerbitzuak UPNk, eta orain arte baino estuago hartu nahi dituzte udalak. Zorrotza da kritika: proposamen horrek ekonomikoki ito egingo ditu tokian tokiko erakundeak, eta beren autonomia fiskala deuseztatuko du. Erreforma egiteko irizpide ekonomikoak bakarrik hartu omen dituzte kontuan, gainera, eta okerra da jarrera hori Bildu eta NaBairen ustez. Herritarrei eskaini beharreko zerbitzuak dira berrantolaketaren eztabaidaren erdigunean jarri beharrekoak, diotenez.Madrilgo erreforma

Madril jarri du aitzakiatzat Nafarroako Gobernuak. Nafarroan haien planteamentua onartu ezean Madrilen diseinatutakoa jarriko omen delako indarrean. Izan ere, tokian tokiko erakundeen egitekoak moldatzeko plan bat bultzatu nahi du Mariano Raxoiren gobernuak, eta horri aurre egin beharra aipatu dute errejionalistek. Gezurretan aritzea egotzi diote, ordea, koalizio abertzaleek. Haien hitzetan, “osagarriak” dira bi planak, eta ez dute elkar ukatzen. Ezin dute. Biak dira, ordea, murriztaileak, eta horregatik uste dute biak direla “oso txarrak”. Mankomunitateen eskuduntzak kendu eta finantzaketa murriztea da Madrilen asmoa, eta berrantolaketa administratiboa moldatzea. Biak atzera botatea litzateke haien ustez nafarrentzako onena.

Egun udalek eskaintzen dituzten zerbitzuak pribatizatzeko aukera ere zabaltzen dute UPNren eta PPren erreformek, gainera. Hori uste dute Bildu eta NaBaik, eta kontrapuntu gisa, argi azaldu dute beren jarrera koalizioetako ordezkariek: “Herritar guztiek dute eskubide bera zerbitzuak jasotzeko, Nafarroako edozein gunetan bizi direla ere”. Horrek behar luke erreformen muinean.

Beste hilabete zuzenketak aurkezteko

Gaurkoa zen berez zuzeneketak aurkezteko azken eguna, baina hilabetez luzatu du epea Nafarroako Gobernuak. PSNk egin dio eskaria, eta onartu egin du UPNk. Bi alderdiok ostatutako gobernuak abiatu zuen erreforma, eta Roberto Jimenez izan zen proposamenaren gidari nagusia. Hark aurkeztutako plana gogor kritikatu zuen UPNk, ordea, eta gobernua haustean, haiek hartu dute erreformaren gidaritza.

Osoko zuzenketa aurkezteko asmoa azaldu zuten sozialistek hasiera batean, eta denbora gehiago eskatu dute orain. Horregatik, bi alderdiak negoziazioetan dabiltzala uste dute horregatik Bildu eta NaBaiko ordezkariek. Madrilen zer erabakiko zain daudela uste dute abertzaleek. Susmo hori dute, behintzat. Madrilen PPk eta PSOEk zer ebatziko esperoan direla PSN eta UPN, haiek gero Nafarroan ildo bereko erreforma bat adosteko.

Gobernua, eztabaidarako prest

Beren proposamena “irekia” dela adierazi du Nafarroako Gobernuak, eta gainontzeko alderdiekin eztabaidatzeko prest dagoela dio. Javier Esparzak azaldu du UPNren jarrera, Landa Garapen, Ingurumen eta Toki Administrazioko departamentuko kontseilariak. Haren hitzetan, beharrezkoa da adostasuna, bestela udalak zerbitzuak eskaini ezinik gelditzeko arriskua egongo baita. Aitortu duenez, gastua da erreformaren muina, eta udalek zerbitzuak eskaintzen jarraitu ahal izateko moduak bilatzea da beren asmoa. “Bestela oso zaila izango baita haientzat haiei eustea”.

Madril ere izan du gogoan. Dioenez, zerbitzuak mantentzen dituen udal eredu “eraginkor eta merkeagoa” lortzea da Raxoik gidatzen duen gobernuaren helburua. “Eta guk funtsezko aldaketarik egin ezean, norbaitek esan dezake ez garela ari gure partea betetzen”. Gainera, Nafarroak herri administrazioa ordenatzeko gaitasuna duen arren, Espainiak erabakitakoaren eskutik joan behar du erreformak, Esparzaren ustez.


Hamabi aldiz agertzen da grafitoetan VELEIA hitza

Gaurko Berriak, Jon Rejadoren eskutik, orrialde osoa ematen dio gaiari. EHUko irakasleen arabera, hau litzateke transkripzioa eta interpretazioa: (E)UCA(R) / (P)VS.R.P / VELEIAN / SER / MATRI / DEAE / DEDI(C)AVIT. «Eucar/pus rei publicae Veleianorum/ae seruus Matri Deae dedicauit» (Eucarpusek, veleiarren errepublikaren esklaboak, Ama Jainkosari eskaini zion).

Lehenago esan bezala, ez da lehenengo aldia izena “in situ” dokumentatzen dela. Hamabi aldiz agertzen da grafitoetan. Horietako sei edo zazpi VELEIAN forman, altarean bezala.

Hurrengo ostrakako testuak azken honen antzekoa dirudi, eta apurtuta dagoenez ezin irakur daitekeen arren, VELEIAN jar zezakeen

Hurrengoak IN VELEIA VICI dakar. Elebiduna dirudi, IN preposizio latinoa eta esaldia eta aditza euskarazkoa, “Veleian bizi”, alegia. Deigarria da zortzi aldiz agertzen dela NON kasuan, inesiboan.


Zarauztarrek ezin izan dute elgoibartarren kontra

Lagunak eta ZKEko pilotariak, atzoko partidaren ondoren. (ZKE Pilota)

Atzo iluntzen jokatu zituzten Ezker Hormako Kluben Arteko Gipuzkoako Txapelketako azken partidak. Hirugarren mailako finalean, ZKEko Iker Lizaso eta Mikel Kontreras Lagunak 2 taldeko Ander Conde eta Beñat Arrizabalagaren kontra aritu ziren eta 25-20 nagusitu ziren elgoibartarrak. Aurrez, 22 urtez azpikoen norgehiago izan zen Altzatarra eta Ikasberriren artean; azken horrek lortu zuen garaipena, 25-13 eginda.


Debagoienako Musika Eskolen Kontzertua Oñatin

Joan den Maiatzak 12an, Debagoienako Musika Eskolen Kontzertua ospatu zen Oñatin, eta Musika Eskolatik Abesbatza Txikia joan zen. Hemen ikusi ditzakegu eszenatokian abestu eta gero, Nagore zuzendaria eta Anabel Pianoko irakaslearekin batera. Ederki abestu zuten eta arratsalde pasa bikaina egin zuten.


MUJIKA SASTRERIA GOIENA Klubeko enpresa lagun berria

GOIENA Klubean enpresa lagun berria dugu: Mujika Sastreria. Mujika Sastreriak, honako eskaintza izango du GOIENA Klubeko bazkideentzat:

%5eko deskontua sporteko erosketa guztietan (eskaintza ez metagarria).

Barrenkalea 1, Bergara Tel. : 943 76 29 91


Trafikoa moztuko dute Algortako Illeta eta Kasune kaleetan

Etzi, astelehenarekin Algortako Illeta eta Kasune kaleen arteko zirkulazio etengo dute. Getxoko Udalaren Komunikazio Arloak jakinarazi duenez, Algortako Sarrikobaso kaleko hornidura tutueria apurtu dela eta, astelehenean, hilak 22, Illeta eta Kasune kaleen arteko jaitsiera-bidea moztu egingo da zirkulaziorako. Konpontze lanak "ahalik eta lasterren" egingo dituztela zabaldu dute, baina ez dute epe finkorik ezarri. Getxoko Udalak barkamena eskatu du konponketa lanek eragin ditzaketen eragozpenengatik. Argazkian, udalerrian izandako beste herri-lanen artxiboko irudi bat.


Hanburgo, Medvedi eta Handbold, Portlanden multzoan Txapeldunen Ligan

Europako Txapeldunen Ligako bigarren faseko multzoen zozketa ere egin dute gaur Vienan, eta Portland San Antonio Hanburgo (Alemania), Medvedi (Errusia) eta Handbold (Danimarka) egokitu zaizkio, 1. Multzoan.

Lehen faseko euren arteko emaitzak kontuan hartu dituzte. Orduan Portlandek Medvediren kontra jokatu zuenez, orain beste bien aurka ariko da. Hanburgok lau puntu ditu eta beste hirurek bina. Multzoko aurreneko biak sailkatuko dira. Lau multzo ariko dira fase honetan.

Otsailaren erdian hasiko dira jokatzen, Kroaziako Munduko Txapelketaren ostean.


Ostiralean solasaldia Pello Añorgarekin eta larunbatean zine-foruma Donostian

Ostiralean, maiatzak 9, Pello Añorga izango da Gune elkartearen solasaldian. Euskaraz izango da, Foronda jauregian 19:30etik 21:00etara, eta aurtengo gai orokorraren barruan kokatzen da: “Ekologia eta espiritualtasuna”. Hitz hauek bidali dizkigu Pellok aurrerapen gisa: ”OIKOA” DA GEURE ETXEAN EZ EGOTEA. (“Oikos” grezierako hitzak “etxe” esan nahi du). Eta nola, bestela, baldin eta on line baldin bagaude? Nola jarriko gara harremanetan geure familiako anai-arrebekin (izadiako senideekin) baldin eta gorrak eta itsuak bagara? Noizbait ESNATU, eta elkar KONTENPLATUKO al dugu? Elkarren beharrean gaudela konturatuko al gara? Off eran komunikatuko al gara XXI mendean, kobertura izanda, Amazoniaraino joan gabe?” Bestalde, larunbatean “¿Y ahora adónde vamos” filma eskainiko da zine-forum zikloaren barruan Donostiako Kresala elkartean.


Joan Mari Torrealdai, astearteko 'Mezularia'n

Horrez gain, urtebeteko umeei ingeleseko eskolak ematen dituen akademia ezagutuko dute.

Asteartean, arratsaldeko 17:00etan, Joan Mari Torrealdairen bisita jasoko dute Euskadi Irratiko 'Mezularia'n.

Honen ondoren, urtebeterekin umeei ingeleseko eskolak ematen dizkien akademia ezagutuko dute, eta baita haurrak kontrolatzeko mugikorretarako sortzen ari diren software berriak ere.

Arratsaldeko 18:00etan, berriz, Outlet terluliari helduko diote. Jabier Puldain, Jon Larrañaga eta Lander Ugarterekin batera, Maier Velez arkitektoa izango da saioan.


Bullying (II)

EITBk Bilbon duen egoitzaren sarreran bullying-aren kontrako euskarri deigarria jarrita dago. Euskal hedabide publikoaren gizarte ardura eta konpromisoaren erakusle izan nahi du. Paraleloki, Mediasetek hilabeteak daramatza bullying-aren kontrako kanpaina egiten. Gaurkoan bezala, asteon Cuatrok telebistaratu duen Proyecto Bullying saioaz jardun genuen lerrootan iaz ere. Orduan, abiapuntua bestelako zen: gazteen fiskaltzak emisioa debekatu zuen pribatutasuna aitzakia, nahiz eta, saioa Cuatroko webgunean ikusteko aukera egon den orain arte. Mediaseteko Mitele plataforman ikusi ahal izan dugu. Jatorrizko saioan txukunketak, materiala gehitu eta emankizunen zerrendan kokatzea lortu duten arte, ez zaio bonbo gehiegi eman piezari. Ez, behintzat, beste hainbat gainazaleko konturi eman dioten adina. Haatik, argi hitz egin dezagun: bullying-a ez da esparru pribatuan gorde beharreko ekintza, bullying-a biolentzia da, bullying-a tratu txarrak dira eta bullying-aren aurrean isilik geratzea erasotzailearen konplizea izatea da.

Kuriosoa da, nola, biolentzia fisikoaren kontrako diskurtsoa indartzeko aktiboki lan egiten ari diren telebista kateak biolentzia sinbolikoaren kontrako gerran motz geratzen diren. Mezuak kontraesankorrak suertatu daitezke. Alde batetik, gazteak bullying-aren kontrako kontzientzia har dezaten bultzatzen dute; eta bestetik, normalitatea zer den ezartzen dute. Horrela bada, eredu bereizleak erreproduzitzen dituzte, hain justu bullying-aren pizgarrietako bat izan daitekeena.

Baina ez da telebista kate horien arazoa soilik, ziur aski, Hegoaldeko herritarrok sintonizatu ditzakegun telebista kate guztietan gertatzen den fenomenoa baita. Azken batean, gizarte eredu baztertzailearen menetara bizi behar dugu. Posible da urtero ikustea taldetik baztertutako Gran hermano, El conquis, Supervivientes eta halako saioetako taldekideren bat. Biolentzia sinbolikoaren etengabeko testiguak gara: telebista saioetan itxura fisikoa aldatu nahi digute edota sexu harremanak norekin eta nola izan behar ditugun inposatzen digute, besteak beste.

Bullying-aren aurrean konpromisoak erabatekoa izan behar du, eta horrek barne produkzio prozesuen irakurketa dakar ezinbestean.


«Munduaren arazoen aurrean erantzun asko ditu basoak»

Euskal Herriak historian zehar basoarekin eta zurarekin izandako harremanean arakatu du Maiak bere film berrian. Gaur aurkeztuko dute Zinemaldian, Zinemira sailean.

Enkarguz jaso zuen Jon Maiak (Urretxu, Gipuzkoa, 1972) zurari buruzko dokumental bat egiteko lana. Gutik Zura, azken batean, egitasmo zabala da, Mari Jose Barriolak zuzendua, zuraren ondarea eta basoarekiko harremana gizarteratzea xede duena. Egitasmo horren barruan dago filma, Maiaren laugarrena.

Gai berria al zen zuretzat?

Nik lehenago ere egin izan ditut enkarguzko lanak, baina beti behar dut motibazio bat lan bat egiteko; pentsatu behar dut beharrezkoa dela, edo aportatuko duela euskaldunok geure burua ispiluaren aurrean jarri eta geure burua hobeto ezagutzeko. Gure etorkizuna planteatzeko moduan ere garrantzia zuela pentsatu nuen. Zurarekin harremana hasi nuen Albaolarekin hasi nintzenean, orain hamar urte. Nahiko gertutik ezagutu ditut ilargiaren erabilera, zuhaitzen aukeraketa eta ontziolako arotzen lana. Alde horretatik, nahiko gertukoa sentitzen nuen. Halere, gero konturatu nintzen adar asko dituen gaia dela basoarena.

Hain zuzen ere, adar eta ertz horiek guztiak azaldu nahi izan dituzue dokumentalean.

Kanpotik ikusten duenarentzat, oso teknikoki landu den gaia izan da zurarena. Horregatik, hasieratik, nire proposamena ezberdina izan zen: nire proposamena zen pelikula bat egitea, non ikusleari esaten diozun: «Heldu eskutik, eta eramango zaitut». Istorio bat nahi nuen kontatu, eta ez lan entziklopediko bat edo egurraren inguruko katalogo bat. Txori begirada bat bezalakoa da, iraganetik etorkizuneraino bidaiatzen duena. Niri gehien interesatzen zaidana da gutaz hitz egiten duela, gure identitateaz, zergatik garen garen bezalakoak. Basoak garrantzia berezia du etorkizunerako ere: munduak dauzkan arazo handien aurrean erantzun asko ditu basoak.

Dokumentalean ageri denez, garai bateko basoaren erabileraren ondorio da gaur egun dugunaren zati handi bat.

Pelikula hasten da Jakoba Errekondoren hitz batzuekin, eta esaten du Euskal Herrian ikusten dugun paisaia guztia guk sortua dela. Ikuslea paisaia horren ispiluaren aurrean jartzen dugu, eta hura interpretatzeko gakoak ematen dizkiogu. Gero, suitzar batek, Ernst Zurcherrek, ilargiek zuhaitzetan duten eraginetan aditua denak, esaten du euskaldunok sekretu baten jabe garela, eta berak nahi duela aurkitu hori. Galdera horrek ematen dit bidea hainbat pertsona agertzeko, sekretu horren jabe direnak. Gu sekretu horren bila goaz, sekretu hori etorkizunaren sekretua ere badelako.

Sekretu hori, halere, galdu omen dugu. Desagertu da garai bateko basoarekiko lotura. Ba al dago berreskuratzerik?

Berreskuratu beharko da, zura eta basoa berriztagarriak baitira. Lehen, gure oinarrizko behar guztiak ase izan ditu basoak. Basoak eraiki du Euskal Herria, eman digu bizilekua, janaria eta energia, oinarrizko hiru gauzak. Dena egurrarekin egin da orain bi amonara arte. Beraz, baliabide ez-berriztagarriak agortzen ari diren neurrian eta munduaren garapena jasangarria ez den neurrian, berreskuratu beharko dugu. Baina horretarako politika orokor bat behar da, eta orekatua.

Hor eragitea al da zuen xedea?

Bai, tira, nik neuk nire hitzez ez dut ezer esaten, hainbat pertsonak hainbat erantzun ematen dituzte, eta ikusleak osatu beharko du bere iritzia. Baina behintzat ikusleak, gure paisaiari, arkitekturari edo jende askori begiratzen dionean, orain ikusten ez dituen gauza asko ikus ditzake pelikula ikusi eta gero. Euskal Herria bere maila gorenera basoaren eskutik iritsi da historian. Gure buruaz dugun autorretratua osatu gabea da, ez da zuzena. Sinetsarazi digute, eta guk ere sinetsi, mendi arteko landa herria eta herri bakartua izan garela, eta gure hizkuntzak horregatik iraun duela bizirik. Mila topiko. Baina ez, Euskal Herria, zerbait izan bada, herri industriala eta teknologikoa izan da. Ez gara izan herri pobre bat eta bakartua, munduan abangoardia izan gara teknologikoki. Munduko garraio modu handienak eta onenak Euskal Herriak egiten zituen, eta Europako burdinaren %10 hemen ekoizten zen, pentsa, lurralde txiki honetan. Gaur egun, Euskal Herria oso urrun dago garai batean izan zuen garapenetik, eta hori basoak eman zion.

Zure lanetan laugarrena da hau, eta zinematografikoena, akaso.

Uste dut ofizio gehiago dudala honetan aurrekoetan baino. Posible da hau izatea sendoena. Jende onaz inguratuta sentitzen naiz, eta egiten uzten diet. Juantxo Sardoni ez diot nik esango nola jarri behar duen kamera. Uste dut sekretuetako bat dela zuk baino gehiago dakien jendeari egiten uztea, zuk agintzea baino. Mikel Fuentes muntatzaileari ere uzten diot bere irizpideak markatzen, eta niretzat hori oso inportantea da, eta pelikula honetan bereziki. Uste dut estetikoki ederra dela pelikula.

Zer ematen dizu zinemak?

Ni bertsolaria naiz, hori da nik astero egiten dudana. Baina ezagutzen nautenek badakite denetarik egin dudala nire 44 urte hauetan, eta dokumentalgintza egitea tarteka egiten dudan zerbait da proposamenen bat iristen zaidanean. Nahiko nuke nik iniziatiba hartu eta buruan dudan zerbait ere egitea. Eroso sentitzen naiz eremu honetan, gustatzen zait, eta iruditzen zait oso eremu interesgarria dela herri gisa ere, edozein gauza jendarteratzea. Eta uste dut apustu handiagoa egin beharko litzatekeela horren alde.


Pentsio sistema publikoa berrituko dute

Espainiako gobernuak pentsio sistema berritzeko asmoa agertu du, eta horretarako elkarrizketetan dabil hainbat eragile sozialekin eta baita, Toledoko Ituneko kideekin ere. Pentsiodunek kezkaz jarraitzen dituzte albisteak eta zurrumurruak; bestetik, ekonomialariek eta politikariek lasaitasun mezuak zabaltzen dituzte.

Espainiako pentsio sistemaren barruan daude Euskal Herriko pentsiodunak ere, eta sistema hori aldatu egingo da; horretan dabiltza, behintzat, Espainiako Enplegu ministroa eta hainbat eragile sozial.

Erreforma horrek zehazki zer ekarriko duen oraindik ezin da jakin, baina zurrumurruak eta titularrak asko izan dira. Espainiako gobernuak lasaitasun mezuak zabaldu nahi izan ditu. Baina pentsiodunak ez dira fidatzen.

Adituak aspalditik dabiltza pentsio publikoen sistemaren porrotaz ohartarazten, lan merkatuan sartzen diren langile berriak ez direlako nahikoak etorkizunean behar izango diren pentsio guztiak ordaintzeko.

Pentsio batzuk, kotizazioekin beharrean, zergekin lotzeko aukera ere mahai gainean dago. Pentsio publikoen sistemak bost motatako pentsioak hartzen ditu, eta, guztietarako nahikoa diru ez dagoenez, pentsio batzuk zaku horretatik ateratzeko eta zerga bidez finantzatzeko aukera aztertzen dabil Espainiako gobernua.

Datuak esku artean hartuta, Euskal Herria da Europako lurralde zahartuenetariko bat, eta etorkizunean ere hala izango dela aurresan daiteke. Horren aurrean, Euskal pentsio sistema baten jartzen dute batzuek soluzioa.

Adrian Zelaiaren eta beste ekonomialari batzuen iritziz, pentsio publikoen krisiaren irtenbidea lurraldearen beraren gihar ekonomikoaren mende dago; pentsiodunen elkarteek, berriz, aldarrikapen falta igartzen dute.

Edozelan ere, pentsiodunek erosketa-ahalmena galdu dute azken urteotan. Eta martitzenean, Enplegu ministroak esan du, ehuneko zero koma hogeitabost igotzea dela asmoa, hau da, legeak markatzen duen minimoa.


Kantari 6: Oñati 5. saioa

Saio honetako parte-hartzaileak: Hiru loretxoak taldea, Gabero zu barik kantuarekin; Hiru txantxikuak taldea, Laztana kantuarekin; Ilargiak taldea, Kantuz eskertu kantuarekin; Izar usoak taldea, Euritan dantzan kantuarekin; Izarra taldea, Arratsalde honetan kantuarekin.


Apustu etxeen kontrako dinamikak eraginda, makina txanponjalea kendu dute Azpeitiko taberna batetik

Pertsona bat, makina txanponjale batean. (Uztarria)

Azpeitiko Eperra tabernako nagusiek lokalean zuten makina txanponjalea kentzea erabaki dute. Tabernaren arduradunak Uztarria.eus-i azaldu dionez, apustu etxeen auzia gizarteratzeko abiatutako dinamikek “zer pentsatua” eman diote, eta horregatik hartu du makina tabernatik kentzeko erabakia. Hark kontatu duenez, “gertutik” ezagutu ditu “jokoaren adikzioan” murgildutako pertsonen eta horien senideen kasuak. Bizipen eta esperientzia horiek “kezka” sortu diotela azpimaratu du tabernariak. Halaber, Azpeitian apustu etxeen kontra hasitako borrokak ere “hausnarketara hurbildu” duela adierazi du.

Elkar-ekinek begi onez ikusi du makina txanponjalea taberna horretatik kendu izana, eta “pozez” hartu du herritarraren erabakia: “Eperra tabernak makina kentzeko erabakia hartu duela jakin dugun honetan, Elkar-ekineko kideok gure poza agertu nahi dugu. Tabernako nagusiaren jarrera txalotu nahi dugu interes ekonomiko hutsen gainetik, gogoeta egin eta erabaki hau hartzera iritsi delako. Horregatik, erabaki ausarta dela azpimarratu nahi dugu”.

Apustu makinak edo makina txanponjaleak dituzten Azpeitiko gainerako tabernariak gogoetara gonbidatu nahi ditu Elkar-ekinek. “Gure aburuz, makina horien atzean dauden enpresen interes ekonomikoek nahiz makinek ondorioak dituzte hainbat herritarrengan. Horiek nahikoa arrazoi dira gailuak lokaletatik kentzeko. Beraz, Eperra tabernako nagusiak hartutako bidea jarraitzera animatu nahi ditugu gainerako tabernariak ere”, adierazi du eragileak.

Luparekin aztertzeko gaia

Azken urteotan joko areto ugari zabaldu dute han eta hemen, eta Azpeitia ez da salbuespena izan. Iazko urriaren 30ean zabaldu zuten RETAbet enpresak Azpeitian egokitu duen apustu etxea, eta joko aretoaren irekierak herrira ekarri zuen apustu etxeen negozioaren inguruko afera. Eztabaida sortu ez ezik, alarma gorria piztu zuen zenbaitengan, eta Elkar-ekin taldeak haren irekieraren kontra presio soziala egiteko kanpaina jarri zuen martxan.

Apustu etxea zabaldu aurretik hasi zituen protestak Elkar-ekinek. “Apustu etxearen kanpaina abiatu genuenean argi esan genuen apustuen arazoa ez zela apustu etxera mugatzen. Jokoaren negozioari lotutako arazo hau Azpeitiko apustu etxea ireki aurretik ere bazegoen herrian, eta noizbait lokala ixtea lortzen badugu ere, arazoak jarraitu egingo du”, esan du Elkar-ekinek. Horren jakitun, eragileko kideek azken hilabeteotan apustu etxearen aurkako borroka “lehenetsi” dute beren jardunean, eta aurrera begirako ekimenak pentsatzen hasi dira jada. Haiek Uztarria.eus-i aurreratu diotenez, Elkar-ekinek Azpeitiko tabernetako makinen inbetarioa egiteko asmoa du. Azterketaren helburua “herrian zenbat makina dauden eta makina horiek non dauden” zehaztea da, ondoren “urrats berri bat” proposatu ahal izateko.

Ekimen iraunkorra, amaitzear

Apustu etxeen kontrako elkarretaratzeak, gaia gizarteratzeko hitzaldiak eta mobilizazioak antolatu zituen Elkar-ekinek 2018. urtea amaitzerako. Sinadura bilketa ere egin zuen, eta 1.636 herritarrek eman zuten apustu etxearen kontrako sinadura. Abenduaren 15ean egindako elkarretaratzean ekimen berri bat martxan jartzeko asmoa agertu zuen herri eragileak, eta handik gutxira epe luzeko ekimena jarri zuen martxan. Hain zuzen, herriko hainbat norbanakoren babesarekin kontzentrazioak egin dituzte astero apustu etxearen aurrean. Ostegunetan egin dituzte elkarretaratzeak, eta aste honetakoa bederatzigarrena izango da.

Hilaren 28an egingo dute ekimen iraunkorraren barruko azken elkarretaratzea, eta egun horretarako deialdi berezia egingo dute, ahalik eta herritar gehien elkartzea xede. Elkar-ekinek azaldu duenez, “laster” jakinaraziko ditu deialdi horren gaineko xehetasunak.


«Talde antiespezista eta animalien eskubideen aldekoei gure baserritarrak errespetatzea eskatzen diegu»

Leitzako Udalak, Leitzaldeko baserritarrek eta LeitzEKO kontsumo taldeak osatzen duten Leitzako Bertatik Bertara dinamikak iritzi artikulua igorri du. Joan den urtean, San Tomas jaiaren harira, Leitzako baserritar batek txerria erakusgai Donostiara eraman behar zuela eta jasan zuena gogora ekarri du, eta argi adierazi du mezua: «bat gatoz animalien esplotazioari egiten zaion kritikarekin» baina aldi berean, «ez gatoz bat gure zonaldean eredu agroekologikoan eta eskala txikian ari den emakume baserritar baten aurka jotzearekin».

Honela dio Leitzako Bertatik Bertara foroaren idatziak:

Beste urte ziklo bat itxiz, San Martin pasa zen eta San Tomas ate joka dugu. Tradizio handiko eguna Euskal Herrian. Txerriaren eta txerrikien artean hain preziatua den txistorraren eta arto irinaz egindako taloaren inguruan egiten den festa handia toki askotan. Horietako bat dugu Donostian egiten den jai giroko ospakizuna. Txistorra, postu guztietako izarra, baina horrekin batera azoka berezia ere egin izan ohi da. Izan ere, aspaldiko ohitura da baserrietako animali, hegazti eta sasoiko barazki eta frutak hirira ekartzekoa, elikagaiak nondik datozen ahaztu ez dezagun. Eta, noski, protagonista nagusia txerria, iraganean gure baserritar eta herritarrentzat proteina iturri nagusia izan zena.

«San Tomas egunean Donostiako Konstituzio plazan horrenbeste maitasunez zaindutako txerri hori ez dator egun hainbeste kritika sortzen duten ustiategi industrial batetik»

Joan deneko 16 urteetan txerri hori Leitzako baserri txiki batetik eramana izan da. Urte guzti horietan, harrotasun handiaz erakutsi izan da Konstituzio plazan horrenbeste maitasunez zaindutako animalia. Txerri hori ez dator egun hainbeste kritika sortzen duten ustiategi industrial batetik, emakume baserritar batek gobernatzen duen baserri txiki batetik baizik.

Bai, Nafarroako mendialdean oraindik, eta nekez, bizirik dirauen baserri txiki eta dibertsifikatu horietako batetik, non animalien bizi-baldintzak eta zikloak errespetatzen diren. Aire zabalean haziak dira animaliak eta hegaztiak bertan, gure belar-soro eta mendiko larreetan bazkatzen dira, negu partean udan jasotako bazkaz mantentzen direlarik. Ekaitzetatik eta erauntsietatik, izozte eta elurteetatik babestuak dira ukuilu, borda eta estalpeetan. Erditze garaian baserritarra emagin bihurtzen da bere tropa artatzeko, eta gaixoaldietan erizain eta mediku ere bai. Animaliak zein hegaztiak etxeko bat gehiago dira, familiako zati bat. Horregatik zaintzen ditu maitasun osoz. Baserritar horiek tokiko arrazekin lan egiten dute, haien biziraupenaren zaindari bilakatuz. Eta haien gorotzarekin elikatzen dute lurra, emankor eta bizitzaz betea izan dadin. Modu horretan mendeetan barrena iraun duen ziklo jasangarria itxiz.

«Abeltzaintza eredu horrek berebiziko garrantzia du gure herrientzat»

Abeltzaintza eredu horrek berebiziko garrantzia du gure herrientzat. Kalitate handiko elikagaiak herritarren eskura jartzeaz gainera, biodibertsitatearen eta emankortasunaren bermatzaile ez ezik, gure mendi eta zelaiak garbitzeko ere ezin hobeak eta jasangarriagoak dira.

Azken hori ez da kontu estetiko huts bat. Mendietan gero eta abere gutxiago dabil eta larreak gero eta zikinagoak daude. Eragiketa horri aldaketa klimatikoak sortzen dituen lehortze zikloak gehitzen badizkiogu, kontrolatzeko oso zailak suertatzen diren suteak ditugu. Bide horretan, abeltzaintza estentsiboa aliatu handiena dugu, su-ebaki eraginkorrenak mendietako larreak baitira.

Horrenbestez, eta abeltzaintza eredu horrek komunitate osoari dakarzkion onura guzti horiengatik, azken urteetan eredu horretan oinarritutako elikadura balioan jartzeko eta sustatzeko lanketa sakon bat egiten ari gara gure zonaldean. Modu parte-hartzailean eta auzolanez, baserritarrek beti egin izan duten moduan. Gure zonaldearen garapen iraunkorrerako zutabe garrantzitsu bat dela oso kontziente garelako.

«Baserri eredu horrek badu etsai handi bat. Kontsumo eredu kapitalistak bultzatzen duen abeltzaintza industriala, hain zuzen ere»

Alabaina, onurak onura, baserri eredu horrek badu etsai handi bat. Kontsumo eredu kapitalistak bultzatzen duen abeltzaintza industriala, hain zuzen ere. Abeltzaintza industrial horrek azken hamarkadetan hartu duen indarrak eta garapenak, prezioetan eta gainerako erabakietan duen eraginak eta horren alde egiten diren politikek, abeltzaintza eredu estentsiboa eta eskala txikikoa nabarmen ahuldu dute.

Azken aldian, gainera, zenbait mugimendu antiespezistek eta animalistek guk babesten dugun ereduaren aurka jo dute, lehendik zaila zen egoera are zailago bihurtuz.

Eta horixe da hain zuzen ere, San Tomas jaiaren harira, joan den urtean gure herritar batek txerria erakusgai Donostiara eraman behar zuela eta jasan zuena. Etxe atarian, gauez, eraso bat pairatu zuen bere ondarearen kontra. Aurtengo San Tomas jaia ere segituan izanen dugu eta ez genuke ordukoa errepikatzea nahi. Horregatik erabaki dugu idatzi honen bidez gure iritzia plazaratzea. Gogoratuz, gainera, jai eredu zehatz batekin ados ez egotea zilegi bada ere, gure herriko emakume hau ez dela jarduera edo ekitaldi horren antolatzailea edo arduraduna, beste hainbeste bezala lanean ari den langile bat, baserritar bat, baizik.

Horiek guztiak horrela, adierazi nahi dugu gu baita ere bat gatozela animalien esplotazioari egiten zaion kritikarekin. Baina aurretik azaldu dugun moduan, eredu guztietan animaliak ez dira berdin tratatuak eta erabilera guztiek ez dituzte ondorio berdinak: ez animaliengan, ez ingurugiroan, ez ekonomian, ez eta gizakion osasunean ere. Animaliak esplotaziorik gabe eta ongi zainduak nonbait badaude, estentsiboan eta eskala txikian egiten den abeltzaintza eredu horri esker da. Beraz, ez gatoz bat gure zonaldean eredu agroekologikoan eta eskala txikian ari den emakume baserritar baten aurka jotzearekin. Uste dugu okerreko tokira etorri direla, gure baserritarrak ez direlako animalien eskubideen etsaiak, aliatu ezin hobeak baizik.

«Gure herrikideen kontra jo beharrean, etor daitezela haien lana eta bere onurak gurekin ezagutzera»

Beraz, eta bukatzen joateko, idatzi honetan adierazi diren arrazoi guzti horiek tarteko, talde antiespezista eta animalien eskubideen aldekoei eskatzen diegu gure baserritarrak eta haien lan eskerga errespetatzea. Eta zentzu horretan, gonbidapen bikoitza egiten diegu: gure herrikideen kontra jo beharrean, etor daitezela haien lana eta bere onurak gurekin ezagutzera, eta egun gure gizarte eta planetaren osasunak dituen hainbat arazoren aurrean konponbide izan daitezkeenen etsai ez bilakatzea.


Eskola-umeei etxeko lanak egiten lagunduko diete Plentzian

Urriaren 5ean zabalduko ditu ateak Plentziako Goñi Portal kultur ekipamenduko ikasgelak. Horren bitartez, etxerako lanak tutore baten laguntzan egiteko aukera izaten dute Lehen Hezkuntzako lehenengo, bigarren eta hirugarren mailako eskola-umeek, hau da, 6 eta 12 urte bitarteko neska-mutilek. "Modu horretan, euren adinerako egokiak diren kontzeptuak sendotu eta ikasketa ohiturak eta baliabideak bereganatzen dituzte", tokiko iturriek nabarmendu dutenez. Bestalde, gurasoen partetik lanak euskaraz egiteko laguntza jasotzerik ez daukaten umeei zuzenduta dago. Era berean, eskolatik kanpo ere bultzatu nahi dute euskararen erabilera. Ikasgela astelehenetik ostegunera egongo da zabalik, 17:30etik 19:30era, 2010eko ekainera arte. Ikasturte osorako matrikulak 30 euro balio du eta astelehenera (irailak 21) arte dago izena emateko aukera. Informazio gehiago nahi izanez gero, Goñi Portalera (Kale Barria, 2) hurbiltzerik badago; bestela, telefonoz (946 775 541) edo posta elektronikoz (kultura.plentzia[abildua]bizkaia.org). Azkenik, KZguneko ikastaroetan ere izena eman daiteke jada, Goñi Portal kultur etxean. Argazkian, neskatxo bat lanak etxean bakarrik egiten / cc-by-sa Fabdango

Besteak beste, Outlook Express, Gmail, Skype, Wikipedia eta Internet (oinarrizko erabilera) ikastaroak emango dituzte, urritik aurrera, Plentziako KZgunean. Izen-ematea Goñi Portal kultur aretoan egin beharko da.